title: Σύσταση του Συμβουλίου της 30ής Οκτωβρίου 2020 για «μια γέφυρα προς την απασχόληση — ενίσχυση των εγγυήσεων για τη νεολαία» και για την κατάργηση της σύστασης του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία 2020/C 372/01

text:
               4.11.2020

               EL

               Επίσημη Εφημερίδα της Ευρωπαϊκής Ένωσης

               C 372/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 30ής Οκτωβρίου 2020
      για «μια γέφυρα προς την απασχόληση — ενίσχυση των εγγυήσεων για τη νεολαία» και για την κατάργηση της σύστασης του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία
      (2020/C 372/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 292, σε συνδυασμό με το άρθρο 149,
      Έχοντας υπόψη την πρόταση της Ευρωπαϊκής Επιτροπής,
      Εκτιμώντας τα ακόλουθα:

                  (1)

                  Τον Νοέμβριο του 2017, το Ευρωπαϊκό Κοινοβούλιο, το Συμβούλιο και η Επιτροπή διακήρυξαν τον ευρωπαϊκό πυλώνα κοινωνικών δικαιωμάτων, ο οποίος ορίζει 20 βασικές αρχές και δικαιώματα που έχουν σκοπό να στηρίξουν εύρυθμες και δίκαιες αγορές εργασίας και συστήματα πρόνοιας. Ο ευρωπαϊκός πυλώνας κοινωνικών δικαιωμάτων ορίζει το δικαίωμα σε δίκαιες συνθήκες εργασίας, δηλώνει ότι η ίση μεταχείριση και οι ίσες ευκαιρίες για γυναίκες και άνδρες πρέπει να διασφαλίζονται σε όλους τους τομείς και ορίζει το δικαίωμα πρόσβασης στην κοινωνική προστασία και κατάρτιση. Επίσης, αναφέρει ότι οι δοκιμαστικές περίοδοι θα πρέπει να έχουν εύλογη διάρκεια και ότι πρέπει να απαγορεύεται η κατάχρηση των άτυπων συμβάσεων. Η 4η αρχή («Ενεργός στήριξη της απασχόλησης») ορίζει ότι «οι νέοι έχουν δικαίωμα σε συνεχή εκπαίδευση, μαθητεία, πρακτική άσκηση ή προσφορά εργασίας καλής ποιότητας εντός 4 μηνών από τη στιγμή που καθίστανται άνεργοι ή εξέρχονται από την εκπαίδευση».

                  (2)

                  Στις κατευθυντήριες γραμμές για τις πολιτικές απασχόλησης των κρατών μελών, που ενέκρινε το Συμβούλιο με την απόφασή του 2019/1181 (1), και ιδίως στην κατευθυντήρια γραμμή 6, ζητείται από τα κράτη μέλη να συνεχίσουν να αντιμετωπίζουν την ανεργία των νέων και το ζήτημα των νέων εκτός απασχόλησης, εκπαίδευσης ή κατάρτισης («ΕΑΕΚ») με την πρόληψη της πρόωρης εγκατάλειψης του σχολείου και τη διαρθρωτική βελτίωση της μετάβασης από την εκπαίδευση στην απασχόληση, μεταξύ άλλων μέσω της πλήρους εφαρμογής των εγγυήσεων για τη νεολαία.

                  (3)

                  Η σύσταση του Συμβουλίου, της 20ής Δεκεμβρίου 2012, για την επικύρωση της μη τυπικής και της άτυπης μάθησης (2) ορίζει στοιχεία και αρχές για την επικύρωση της μη τυπικής και άτυπης μάθησης που παρέχουν στα άτομα τη δυνατότητα να αποκτούν επικύρωση των γνώσεων, των δεξιοτήτων και των ικανοτήτων που απέκτησαν μέσω μη τυπικής και άτυπης μάθησης και να αποκτούν πλήρη ή, ανάλογα με την περίπτωση, μερική σειρά επαγγελματικών προσόντων.

                  (4)

                  Στη σύσταση του Συμβουλίου, της 19ης Δεκεμβρίου 2016, με τίτλο «Διαδρομές Αναβάθμισης των Δεξιοτήτων: Νέες Ευκαιρίες για Ενηλίκους (3)» συνιστάται να παρέχεται στους ενηλίκους με χαμηλό επίπεδο δεξιοτήτων, γνώσεων και ικανοτήτων η ευκαιρία, ανάλογα με τις ατομικές τους ανάγκες, να αποκτήσουν ένα ελάχιστο επίπεδο γραμματισμού, αριθμητισμού και ψηφιακών ικανοτήτων ή να αποκτήσουν μια ευρύτερη δέσμη δεξιοτήτων, γνώσεων και ικανοτήτων.

                  (5)

                  Στη σύσταση του Συμβουλίου, της 22ας Μαΐου 2018, σχετικά με τις βασικές ικανότητες της διά βίου μάθησης (4) τα κράτη μέλη καλούνται να στηρίξουν την ανάπτυξη βασικών ψηφιακών δεξιοτήτων και να αυξήσουν και να βελτιώσουν το επίπεδο των ψηφιακών ικανοτήτων για όλα τα τμήματα του πληθυσμού.

                  (6)

                  Η σύσταση του Συμβουλίου, της 10ης Μαρτίου 2014, σχετικά με ένα ποιοτικό πλαίσιο για τις περιόδους πρακτικής άσκησης (5) παρέχει καθοδήγηση όσον αφορά την παροχή ποιοτικής πρακτικής άσκησης και περιλαμβάνει στοιχεία ποιότητας που αφορούν ιδίως το μαθησιακό περιεχόμενο, τις συνθήκες εργασίας και τη διαφάνεια όσον αφορά τις οικονομικές συνθήκες και τις πρακτικές πρόσληψης.

                  (7)

                  Η σύσταση του Συμβουλίου, της 15ης Μαρτίου 2018, σχετικά με ένα ευρωπαϊκό πλαίσιο για ποιοτικά και αποτελεσματικά προγράμματα μαθητείας (6) προσδιορίζει 14 βασικά κριτήρια που θα πρέπει να χρησιμοποιούν τα κράτη μέλη και οι συμφεροντούχοι, ώστε να αναπτύξουν ποιοτικά και αποτελεσματικά προγράμματα μαθητείας που διασφαλίζουν αφενός την ανάπτυξη επαγγελματικών δεξιοτήτων και, αφετέρου, την προσωπική ανάπτυξη των μαθητευομένων.

                  (8)

                  Ο κανονισμός (ΕΕ) 2019/1700 του Ευρωπαϊκού Κοινοβουλίου και του Συμβουλίου (7) παρέχει ένα κοινό πλαίσιο για επτά, προηγουμένως ανεξάρτητες, συλλογές δεδομένων, μεταξύ των οποίων η έρευνα εργατικού δυναμικού της ΕΕ. Το εν λόγω κοινό πλαίσιο, συγκεκριμένα οι ολοκληρωμένες ευρωπαϊκές κοινωνικές στατιστικές (ΟΕΚΣ), παράγουν πιο αναλυτικά συγκριτικά στοιχεία σε επίπεδο ΕΕ, τα οποία παρέχουν τη δυνατότητα καλύτερης κατανόησης της μετάβασης των νέων από την εκπαίδευση στην εργασία, καθώς αποτυπώνουν με πιο ακριβή τρόπο τη μάθηση και την επαγγελματική τους πείρα, αλλά και τα χαρακτηριστικά του προσωπικού τους ιστορικού.

                  (9)

                  Στα συμπεράσματά του, της 15ης Δεκεμβρίου 2016, το Ευρωπαϊκό Συμβούλιο ζητά τη συνέχιση των εγγυήσεων για τη νεολαία. Στα συμπεράσματά του, της 15ης Ιουνίου 2017, το Συμβούλιο επιβεβαιώνει ότι η αντιμετώπιση της ανεργίας και της αεργίας των νέων εξακολουθεί να αποτελεί πολιτική προτεραιότητα, κρίνει ότι οι εγγυήσεις για τη νεολαία και η πρωτοβουλία για την απασχόληση των νέων έχουν παράσχει ισχυρή ώθηση σε διαρθρωτικές μεταρρυθμίσεις και πολιτικές καινοτομίες και υπογραμμίζει ότι η προσέγγιση των ΕΑΕΚ απαιτεί έντονες και επίμονες προσπάθειες από πλευράς εθνικών αρχών, καθώς και διατομεακή συνεργασία.

                  (10)

                  Στο ψήφισμά του, της 18ης Ιανουαρίου 2018, σχετικά με την υλοποίηση της πρωτοβουλίας για την απασχόληση των νέων στα κράτη μέλη, το Ευρωπαϊκό Κοινοβούλιο καλεί τα κράτη μέλη να θεσπίσουν κατάλληλες και προσαρμοσμένες στρατηγικές προβολής για να προσεγγίσουν όλους τους ΕΑΕΚ και να υιοθετήσουν μια ολοκληρωμένη προσέγγιση για τη διάθεση περισσότερο εξατομικευμένης βοήθειας και υπηρεσιών για τη στήριξη των νέων που αντιμετωπίζουν πολλαπλά εμπόδια. Το Ευρωπαϊκό Κοινοβούλιο εστιάζει στην ανάγκη να βελτιωθεί η ποιότητα των προσφορών εργασίας στο πλαίσιο της πρωτοβουλίας των εγγυήσεων για τη νεολαία και για την απασχόληση των νέων και ζητά να διεξαχθεί μελλοντική συζήτηση σχετικά με την επιλέξιμη ηλιακή ομάδα.

                  (11)

                  Η Ευρωπαϊκή Πράσινη Συμφωνία είναι η νέα στρατηγική της Ένωσης για την ανάπτυξη. Αυτή αποσκοπεί στον μετασχηματισμό της Ένωσης σε μια δίκαιη και ευημερούσα κοινωνία που θα διαθέτει μια οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία ως το 2050 θα έχουν μηδενιστεί οι καθαρές εκπομπές αερίων θερμοκηπίου και όπου η οικονομική ανάπτυξη θα έχει αποσυνδεθεί από τη χρήση των πόρων.

                  (12)

                  Για να συμβάλει στην αποκατάσταση των οικονομικών και κοινωνικών ζημιών που προκλήθηκαν από την πανδημία της COVID-19, στην επανεκκίνηση της ευρωπαϊκής ανάκαμψης από τις εν λόγω ζημίες και στην προστασία και τη δημιουργία θέσεων εργασίας, η Επιτροπή πρότεινε αφενός ένα σημαντικό σχέδιο ανάκαμψης για την Ευρώπη που βασίζεται στην αξιοποίηση όλων των δυνατοτήτων που παρέχει ο προϋπολογισμός της Ένωσης και αφετέρου το μέσο ανάκαμψης «Next Generation EU». Το εν λόγω μέσο θα διαδραματίσει καίριο ρόλο στη στήριξη, μεταξύ άλλων πεδίων, βραχυπρόθεσμων μέτρων ενίσχυσης της απασχόλησης, συμπεριλαμβανομένης της απασχόλησης των νέων, καθώς και επενδύσεων σε μακροπρόθεσμες πολιτικές μεταρρυθμίσεις που αφορούν την αγορά εργασίας, τα κοινωνικά συστήματα και τα συστήματα εκπαίδευσης και κατάρτισης.

                  (13)

                  Το 2013, κατά τη διάρκεια της προηγούμενης οικονομικής ύφεσης, το ποσοστό ανεργίας των νέων (ηλικίας 15-24 ετών) ανήλθε σε 24,4 % στην Ένωση (έναντι 16% το 2008) και ξεπέρασε το 50 % σε ορισμένα κράτη μέλη, ενώ ο αριθμός των ΕΑΕΚ ηλικίας 15-24 ετών ήταν 6,5 εκατομμύρια. Ως απάντηση, τον Απρίλιο του 2013 εκδόθηκε η σύσταση του Συμβουλίου για τη θέσπιση εγγυήσεων για τη νεολαία (8). Πρόκειται για μείζονα συντονισμένη απάντηση σε επίπεδο Ένωσης στις προκλήσεις που αντιμετωπίζουν οι νέοι και βασίζεται σε εκπαιδευτικές πρωτοβουλίες και ενεργούς πολιτικές παρεμβάσεις στην αγορά εργασίας στα κράτη μέλη.

                  (14)

                  Η πανδημία της COVID-19 βύθισε την Ένωση σε μια άνευ προηγουμένου οικονομική ύφεση, η οποία ενδέχεται να επαναφέρει τα δραματικά υψηλά ποσοστά ανεργίας των νέων και τα ποσοστά ΕΑΕΚ. Η οικονομία της Ένωσης αναμένεται ότι θα συρρικνωθεί σημαντικά το 2020, σημειώνοντας τη μεγαλύτερη ύφεση στην ιστορία της. Οι νέοι που ήδη βρίσκονταν σε επισφαλή κατάσταση στην αγορά εργασίας ή που αντιμετώπιζαν εμπόδια στην πρόσβαση στην εργασία πριν από την έναρξη της πανδημίας θα υποφέρουν περισσότερο, ενώ εκείνοι που εισέρχονται στο εργατικό δυναμικό αυτή την περίοδο θα αντιμετωπίσουν μεγαλύτερες δυσκολίες στην εξασφάλιση της πρώτης τους εργασίας. Συνεπώς, υπό το πρίσμα της παρούσας κρίσης, είναι ανάγκη να ενισχυθούν οι εγγυήσεις για τη νεολαία.

                  (15)

                  Οι νέοι μπορεί να αντιμετωπίζουν πολλαπλές προκλήσεις στο πλαίσιο της αγοράς εργασίας, μεταξύ άλλων επειδή διανύουν μια μεταβατική περίοδο της ζωής τους και διαθέτουν περιορισμένη ή καθόλου επαγγελματική πείρα και λόγω άλλων εμποδίων εισόδου στον κόσμο της εργασίας. Όπως έχει καταδειχθεί από προηγούμενες περιόδους ύφεσης, οι νέοι πλήττονται πιο έντονα από τους μεγαλύτερους σε ηλικία και πιο έμπειρους εργαζομένους.

                  (16)

                  Οι νέες γυναίκες είναι επίσης πιθανότερο να καταστούν άεργες σε σύγκριση με τους νέους άνδρες λόγω υποχρεώσεων φροντίδας, όπως η παροχή φροντίδας σε παιδιά ή εξαρτώμενους ενήλικες, ή άλλων προσωπικών ή οικογενειακών ευθυνών. Οι ευθύνες φροντίδας είναι κύρια αιτία αεργίας για τις νέες γυναίκες, σε ποσοστό υπερπενταπλάσιο απ’ ό,τι στους νέους άνδρες. Αυτό μπορεί να οδηγήσει σε αύξηση του χάσματος μεταξύ των φύλων στην απασχόληση, με μακροχρόνιες συνέπειες καθ’ όλη τη διάρκεια της ζωής των γυναικών.

                  (17)

                  Η ανεργία και η αεργία των νέων, καθώς και η περιορισμένη πρόσβαση σε υψηλής ποιότητας εκπαίδευση και κατάρτιση χωρίς αποκλεισμούς και σε κοινωνικές υπηρεσίες, μπορεί να αφήσουν βαθιά σημάδια, όπως αυξημένο κίνδυνο ανεργίας στο μέλλον, μειωμένα επίπεδα μελλοντικών αποδοχών, απώλεια ανθρώπινου κεφαλαίου και διαγενεακή μεταβίβαση της φτώχειας. Τα στοιχεία αυτά μεταφράζονται σε δυσχέρειες σε ατομικό επίπεδο και δημιουργούν άμεσο και έμμεσο κόστος για την κοινωνία συνολικά. Συντείνουν επίσης σε περιφερειακές ανισότητες, για παράδειγμα, οι νέοι αδυνατούν να εξασφαλίσουν βιώσιμη ένταξη στην αγορά εργασίας σε αγροτικές ή απομακρυσμένες περιοχές και αναζητούν επομένως ευκαιρίες αλλού.

                  (18)

                  Οι συνεχείς εξελίξεις, όπως η αυτοματοποίηση και η ψηφιοποίηση της παραγωγής και των υπηρεσιών, αναδιαμορφώνουν διαρκώς τον κόσμο της εργασίας. Οι νέοι υπερεκπροσωπούνται σε μη τυπικές θέσεις εργασίας, όπως είναι η εργασία σε πλατφόρμες ή η περιστασιακή εργασία, στο πλαίσιο των οποίων ενδεχομένως δεν διαθέτουν πρόσβαση σε κατάλληλη κοινωνική προστασία. Οι νέοι συγκαταλέγονται μεταξύ των ομάδων που είναι ευάλωτες να χάσουν την εργασία τους εξαιτίας της αυτοματοποίησης, καθώς το ποσοστό των αυτοματοποιημένων εργασιών στις θέσεις κατώτατης βαθμίδας τείνει να είναι μεγαλύτερο. Ταυτόχρονα, οι ψηφιακές τεχνολογίες δημιουργούν νέες θέσεις εργασίας και αυξάνουν τη ζήτηση για δεξιότητες που είναι απαραίτητες για την ψηφιακή μετάβαση σε πολλούς τομείς της οικονομίας.

                  (19)

                  Η επένδυση στο ανθρώπινο κεφάλαιο των νέων Ευρωπαίων σήμερα θα συμβάλει στη δημιουργία μελλοντικά βιώσιμων κοινωνικών οικονομιών της αγοράς στην Ευρώπη, με προσαρμογή στις δημογραφικές αλλαγές και, παράλληλα, πλήρη αξιοποίηση της ψηφιακής εποχής και της δημιουργίας θέσεων εργασίας στο πλαίσιο της πράσινης οικονομίας. Οι επενδύσεις αυτές συμβαδίζουν με μεταρρυθμίσεις της αγοράς εργασίας, οι οποίες ενδέχεται να αντιμετωπίζουν ορισμένα από τα διαρθρωτικά προβλήματα για τους νέους και να τους παρέχουν καλύτερη αφετηρία. Η Ένωση θα είναι σε θέση να αποκομίσει όλα τα οφέλη από ένα ενεργό, καινοτόμο και ειδικευμένο εργατικό δυναμικό, αποφεύγοντας ταυτόχρονα το πολύ υψηλό οικονομικό και κοινωνικό κόστος της παραμονής των νέων εκτός απασχόλησης, εκπαίδευσης ή κατάρτισης.

                  (20)

                  Η ενίσχυση των εγγυήσεων για τη νεολαία μπορεί να συνεισφέρει στη δημιουργία ευκαιριών απασχόλησης για τους νέους, στην προώθηση της επιχειρηματικότητας των νέων και στην αξιοποίηση των ευκαιριών που αναδύονται από την ψηφιακή και την πράσινη μετάβαση. Μπορεί να συμβάλει στη μείωση των επίμονων αρνητικών συνεπειών στην αγορά εργασίας που προκάλεσε η δριμεία επιβράδυνση, ενθαρρύνοντας τις επιχειρήσεις να προσλάβουν άνεργους νέους, περιλαμβανομένων όσων ήταν άνεργοι πριν από την πανδημία, και παρέχοντας κατάρτιση που διευκολύνει την αντιστοίχιση των άνεργων και άεργων νέων με τις κενές θέσεις εργασίας.

                  (21)

                  Η ενίσχυση των εγγυήσεων για τη νεολαία θα πρέπει να διασφαλίζει ότι όλοι οι νέοι λαμβάνουν προσφορά απασχόλησης, συνεχή εκπαίδευση, μαθητεία ή πρακτική άσκηση καλής ποιότητας εντός περιόδου τεσσάρων μηνών από τη στιγμή που καθίστανται άνεργοι ή εξέρχονται από την τυπική εκπαίδευση. Προκειμένου να επιτευχθεί αυτή η φιλοδοξία, θα πρέπει να παρέχει στους νέους μια πορεία σταθερής ένταξης στην αγορά εργασίας, καθώς επίσης και να προσεγγίσει και να δώσει κίνητρα σε μεγαλύτερο αριθμό νέων, ανεξαρτήτως τυχόν φραγμών που μπορεί να αντιμετωπίζουν, διασφαλίζοντας ότι κανένας δεν μένει στο περιθώριο. Η ενίσχυση των εγγυήσεων για τη νεολαία θα πρέπει να επιδιώξει την παροχή στήριξης στους νέους για την απόκτηση πολύτιμης επαγγελματικής πείρας και την ανάπτυξη των κατάλληλων δεξιοτήτων σε ένα μεταβαλλόμενο κόσμο της εργασίας, ιδίως των δεξιοτήτων που σχετίζονται με τους τομείς σε ανάπτυξη και την πράσινη και την ψηφιακή μετάβαση. Στο πλαίσιο αυτό, είναι σημαντικός ο ρόλος της ποιότητας των προγραμμάτων μαθητείας. Είναι αναγκαίο να ενισχυθεί η προσφορά θέσεων μαθητείας, ιδίως κατά τη φάση της ανάκαμψης, και να προωθηθεί η συμμετοχή των επιχειρήσεων, προκειμένου να διευκολυνθεί η ομαλότερη μετάβαση στην απασχόληση. Τα προγράμματα μαθητείας προετοιμάζουν τους νέους για θέσεις εργασίας υψηλής ζήτησης και, συνεπώς, τους προσφέρουν μια δυνατότητα βιώσιμης ένταξης στην αγορά εργασίας σε τοπικό επίσης επίπεδο.

                  (22)

                  Στη σύσταση του Συμβουλίου για τη θέσπιση εγγυήσεων για τη νεολαία του 2013, τα κράτη μέλη δεσμεύτηκαν να διασφαλίζουν ότι όλοι οι νέοι ηλικίας έως 25 ετών λαμβάνουν προσφορά απασχόλησης , συνεχή εκπαίδευση, μαθητεία ή πρακτική άσκηση καλής ποιότητας εντός τεσσάρων μηνών από τη στιγμή που καθίστανται άνεργοι ή εξέρχονται από την τυπική εκπαίδευση. Με τη διεύρυνση της ηλικιακής ομάδας προκειμένου να συμπεριληφθούν οι νέοι ηλικίας 25-29 ετών, αναγνωρίζεται ότι για τη μετάβαση από το σχολείο στην εργασία και για τη βιώσιμη ένταξη στην αγορά απαιτείται περισσότερος χρόνος λόγω της μεταβαλλόμενης φύσης της εργασίας, των παρατεταμένων περιόδων εκπαίδευσης και των ζητούμενων δεξιοτήτων. Είναι σημαντικό να αναγνωριστεί ότι η οικονομική ύφεση που προκάλεσε η πανδημία της COVID-19 θα οδηγήσει μεγαλύτερο ποσοστό ατόμων ηλικίας 25-29 ετών σε ανεργία και σε ανάγκη στήριξης. Έτσι επιτυγχάνεται και η ευθυγράμμιση με τα μέτρα και τα προγράμματα που αφορούν τη νεολαία των κρατών μελών, τα οποία είναι σε γενικές γραμμές διαθέσιμα στους νέους ηλικίας μεταξύ 15 και 29 ετών.

                  (23)

                  Οι ΕΑΕΚ συνιστούν μια ετερογενή ομάδα. Για μερικούς νέους, το να είναι ΕΑΕΚ πιθανόν να αποτελεί ένδειξη πολλαπλών και εδραιωμένων μειονεκτημάτων και ενδέχεται να υποδηλώνει μια πιο μακρόχρονη αποσύνδεση από την κοινωνία και απαιτεί συνεπώς μακρύτερης διάρκειας παρεμβάσεις. Ορισμένοι νέοι είναι ιδιαίτερα ευάλωτοι, για παράδειγμα όσοι έχουν εγκαταλείψει πρόωρα την εκπαίδευση και την κατάρτιση ή εκείνοι με ανεπαρκή εκπαίδευση ή κατάρτιση, οι οποίοι έχουν περιορισμένη, συχνά, κάλυψη κοινωνικής προστασίας, περιορισμένη πρόσβαση σε χρηματοδοτικούς πόρους ή επισφαλείς συνθήκες εργασίας ή ενδέχεται να αντιμετωπίζουν διακρίσεις. Για άλλους, όπως οι νέοι υψηλής ειδίκευσης ή όσοι διαθέτουν ήδη σημαντική και ακόμη συναφή επαγγελματική πείρα, το να είναι ΕΑΕΚ είναι μάλλον προσωρινή κατάσταση, διότι τα εμπόδια ένταξής τους στην αγορά εργασίας είναι περιορισμένα και δεν αντιμετωπίζουν εγγενείς αδυναμίες. Η ενίσχυση των εγγυήσεων για τη νεολαία θα πρέπει να αναγνωρίσει ότι τα άτομα ΕΑΕΚ χρειάζονται εξατομικευμένη προσέγγιση: για ορισμένους ΕΑΕΚ μπορεί να αρκεί μια απλούστερη προσέγγιση, ενώ άλλοι, περισσότερο ευάλωτοι, ΕΑΕΚ μπορεί να χρειάζονται πιο εντατικές, μακρόχρονες και ολοκληρωμένες παρεμβάσεις. Οι παρεμβάσεις θα πρέπει να βασίζονται σε μια προσέγγιση που συνεκτιμά τη διάσταση του φύλου, λαμβάνοντας υπόψη τις διαφορές μεταξύ εθνικών, περιφερειακών και τοπικών συνθηκών.

                  (24)

                  Πάνω από το ένα πέμπτο των νέων σε ολόκληρη την Ένωση δεν διαθέτει βασικό επίπεδο ψηφιακών δεξιοτήτων, ενώ οι νέοι με χαμηλά προσόντα είναι τρεις φορές πιθανότερο να υστερούν σε ψηφιακές δεξιότητες σε σύγκριση με τους αντίστοιχους νέους υψηλής ειδίκευσης. Καθώς η πανδημία της COVID-19 επισπεύδει την ψηφιακή μετάβαση, το χάσμα ψηφιακών δεξιοτήτων καθίσταται βασικός καθοριστικός παράγοντας για την απασχολησιμότητα των νέων και την ικανότητά τους να αξιοποιούν τις ευκαιρίες που απορρέουν από αυτή τη μετάβαση. Η στοχευμένη αναβάθμιση των δεξιοτήτων βοηθά τους νέους να αντεπεξέλθουν στην αυξανόμενη ζήτηση για ψηφιακές δεξιότητες και μειώνει το ψηφιακό χάσμα.

                  (25)

                  Η προπαρασκευαστική κατάρτιση κατά το πρώτο στάδιο πριν από την αποδοχή μιας προσφοράς, η οποία πραγματοποιείται σύμφωνα με τις ατομικές ανάγκες και αφορά συγκεκριμένους τομείς δεξιοτήτων, όπως είναι οι ψηφιακές, οι πράσινες, οι γλωσσικές και οι επιχειρηματικές δεξιότητες και οι δεξιότητες διαχείρισης σταδιοδρομίας, θα πρέπει να αποτελεί μέρος της ενίσχυσης των εγγυήσεων για τη νεολαία, όποτε κρίνεται σκόπιμο. Αυτή η πρακτική κατάρτιση μπορεί να αποτελέσει το ενδιάμεσο στάδιο πριν από έναν πλήρη κύκλο επαγγελματικής κατάρτισης ή μια πρώτη γεύση από τον κόσμο της εργασίας ή να συμπληρώσει την υπάρχουσα εκπαίδευση ή επαγγελματική πείρα πριν από το ξεκίνημα μιας προσφοράς στο πλαίσιο των εγγυήσεων για τη νεολαία. Ο βραχυπρόθεσμος, άτυπος χαρακτήρας αυτού του είδους προπαρασκευαστικής κατάρτισης, η οποία δεν θα πρέπει να παρατείνει τη διάρκεια του τετράμηνου προπαρασκευαστικού σταδίου, την διαχωρίζει από την ίδια την προσφορά.

                  (26)

                  Ο αποτελεσματικός συντονισμός και οι συμπράξεις σε διάφορους τομείς της πολιτικής, μεταξύ των οποίων η απασχόληση, η εκπαίδευση, η νεολαία, η ισότητα των φύλων και οι κοινωνικές υποθέσεις, έχουν καθοριστική σημασία για την προώθηση ευκαιριών ποιοτικής απασχόλησης, καθώς και ευκαιριών εκπαίδευσης και κατάρτισης, μαθητείας και πρακτικής άσκησης. Οι ολοκληρωμένες υπηρεσίες (όπως οι υπηρεσίες μίας στάσης ή άλλα μοντέλα) προσφέρουν ευκολότερη πρόσβαση σε υπηρεσίες και παροχές και μπορούν να δώσουν με μεγαλύτερη ευκολία προσαρμοσμένες, ευέλικτες και πιο κατάλληλες λύσεις για νέους με πολυδιάστατους φραγμούς στην αγορά εργασίας. Οι ολοκληρωμένες υπηρεσίες απαιτούν αλλαγή της εργασιακής νοοτροπίας, με επικέντρωση των παρεμβάσεων στους νέους και προώθηση της ανταλλαγής ιδεών βέλτιστων πρακτικών σε όλα τα επίπεδα διακυβέρνησης και τη δημιουργία δικτύων μεταξύ όλων των σχετικών φορέων. Επιπλέον, τα ζητήματα προστασίας δεδομένων είναι ανάγκη να αντιμετωπιστούν ώστε να καταστεί δυνατή η αποτελεσματική και ομαλή συνεργασία μεταξύ των διάφορων δημόσιων διοικήσεων και υπηρεσιών.

                  (27)

                  Η ενίσχυση των εγγυήσεων για τη νεολαία θα πρέπει να υλοποιείται μέσω ενός προγράμματος μέτρων υποστήριξης και να είναι προσαρμοσμένη στις εθνικές, περιφερειακές και τοπικές συνθήκες. Τα προγράμματα αυτά θα πρέπει να λαμβάνουν υπόψη την ποικιλομορφία των κρατών μελών όσον αφορά τα επίπεδα της ανεργίας και αεργίας των νέων, το θεσμικό πλαίσιο και την ικανότητα των διάφορων συντελεστών της αγοράς εργασίας. Θα πρέπει επίσης να λαμβάνουν υπόψη τις διαφορετικές καταστάσεις όσον αφορά τους δημόσιους προϋπολογισμούς και τους δημοσιονομικούς περιορισμούς από την άποψη της κατανομής των πόρων, καθώς επίσης και να υπόκεινται σε διαρκή παρακολούθηση και βελτίωση.

                  (28)

                  Τα υποστηρικτικά μέτρα μπορούν να χρηματοδοτούνται από ενωσιακά κονδύλια. Η πρωτοβουλία για την απασχόληση των νέων («ΠΑΝ») για την περίοδο 2014-2020 (στην οποία η Ένωση συνεισφέρει σχεδόν κατά 9 δισεκατομμύρια EUR), από κοινού με πρόσθετες επενδύσεις του Ευρωπαϊκού Κοινωνικού Ταμείου («ΕΚΤ»), υπήρξε βασικός χρηματοδοτικός πόρος της Ένωσης για τη στήριξη της υλοποίησης των εγγυήσεων για τη νεολαία. Στο πλαίσιο του σχεδίου ανάκαμψης για την Ευρώπη και του μέσου «Next Generation EU», ο Μηχανισμός Ανάκαμψης και Ανθεκτικότητας και η Συνδρομή στην Ανάκαμψη για τη Συνοχή και τις Περιοχές της Ευρώπης («REACT-EU») θα παράσχουν πρόσθετη ενωσιακή χρηματοδότηση για μέτρα για την απασχόληση των νέων. Κατά την περίοδο χρηματοδότησης 2021-2027, οι προσπάθειες αυτές θα συμπληρωθούν από το Ευρωπαϊκό Κοινωνικό Ταμείο+ («ΕΚΤ+»), το οποίο θα στηρίξει το πλήρες φάσμα μέτρων για την απασχόληση, την εκπαίδευση και την κατάρτιση στο πλαίσιο της ενίσχυσης των εγγυήσεων για τη νεολαία,

            ΣΥΝΙΣΤΑ ΣΤΑ ΚΡΑΤΗ ΜΕΛΗ:

                  1)

                  να διασφαλίσουν ότι όλοι οι νέοι ηλικίας κάτω των 30 ετών λαμβάνουν προσφορά απασχόλησης, συνεχή εκπαίδευση, μαθητεία ή πρακτική άσκηση καλής ποιότητας εντός περιόδου τεσσάρων μηνών από τη στιγμή που καθίστανται άνεργοι ή εξέρχονται από την τυπική εκπαίδευση, σύμφωνα με την 4η αρχή του ευρωπαϊκού πυλώνα κοινωνικών δικαιωμάτων.
                  Η αφετηρία για την παροχή προσφοράς στους νέους στο πλαίσιο των εγγυήσεων για τη νεολαία θα πρέπει να είναι η εγγραφή των νέων σε πάροχο υπηρεσιών εγγυήσεων για τη νεολαία. Τα προγράμματα εγγυήσεων για τη νεολαία θα πρέπει να βασίζονται στις ακόλουθες κατευθυντήριες γραμμές, οι οποίες διαρθρώνονται γύρω από τέσσερα στάδια (αντίστοιχα, χαρτογράφηση, προβολή, προπαρασκευή και προσφορά), και θα πρέπει να οργανώνονται σύμφωνα με τις εθνικές, περιφερειακές και τοπικές συνθήκες και να λαμβάνουν υπόψη το φύλο και τη διαφορετικότητα των νέων στους οποίους στοχεύουν:

         Χαρτογράφηση

         Προσδιορισμός της ομάδας-στόχου, των διαθέσιμων υπηρεσιών και των αναγκών σε δεξιότητες

                  2)

                  να ενισχύσουν τη χαρτογράφηση της ομάδας-στόχου, ώστε να καταστεί δυνατή η καλύτερη κατανόηση της πολυμορφίας των ΕΑΕΚ και της εξατομικευμένης υποστήριξης που ενδέχεται να χρειάζονται, συμπεριλαμβανομένων των ΕΑΕΚ που επλήγησαν από την οικονομική ύφεση,

                  3)

                  να προβούν σε χαρτογράφηση των υπηρεσιών που είναι διαθέσιμες για διαφορετικές ανάγκες στήριξης, να κάνουν χρήση εθνικών προβλέψεων δεξιοτήτων σε συνδυασμό με διαθέσιμες τοπικές προβλέψεις δεξιοτήτων (τεκμηριωμένες π.χ. βάσει πληροφοριών μαζικών δεδομένων για την αγορά εργασίας), προκειμένου να προσδιορίσουν τις δεξιότητες που έχουν ζήτηση στην αγορά εργασίας, με ιδιαίτερη έμφαση στις ιδιαιτερότητες των περιφερειακών αγορών εργασίας και στα εμπόδια που αντιμετωπίζουν οι νέοι που κατοικούν σε αγροτικές, απομακρυσμένες ή μειονεκτούσες αστικές περιοχές,

         Παροχή δυνατότητας πρόληψης μέσω συστημάτων παρακολούθησης και έγκαιρης προειδοποίησης

                  4)

                  να ενισχύσουν τα συστήματα έγκαιρης προειδοποίησης και τις ικανότητες παρακολούθησης, ώστε να εντοπίζουν τα άτομα που κινδυνεύουν να καταστούν ΕΑΕΚ, και παράλληλα να συνεισφέρουν στην πρόληψη της πρόωρης εγκατάλειψης της εκπαίδευσης και κατάρτισης (π.χ. μέσω επαγγελματικού προσανατολισμού στα σχολεία, πιο ευέλικτων μαθησιακών διαδρομών και περισσότερης μάθησης που βασίζεται στην εργασία), σε συνεργασία με τον τομέα της εκπαίδευσης, τους γονείς ή τους νόμιμους επιτρόπους και τις τοπικές κοινότητες και με τη συμμετοχή των υπηρεσιών στήριξης της νεολαίας, των κοινωνικών υπηρεσιών, των υπηρεσιών υγείας και των υπηρεσιών απασχόλησης,

         Προβολή

         Ευαισθητοποίηση και στοχευμένη επικοινωνία

                  5)

                  να υιοθετήσουν σύγχρονους, φιλικούς προς τους νέους και τοπικούς διαύλους ενημέρωσης και συστήματα προβολής για δραστηριότητες ευαισθητοποίησης, με τη χρήση ψηφιακών και μη ψηφιακών ευκαιριών, διασφαλίζοντας παράλληλα τη συμμετοχή των νέων, των εργαζομένων στον τομέα της νεολαίας και των τοπικών οργανώσεων νεολαίας, των οικογενειών και των συλλόγων γονέων,

                  6)

                  να χρησιμοποιούν αναγνωρίσιμο οπτικό ύφος στο σύνολο της επικοινωνίας για τις εγγυήσεις για τη νεολαία, που να βασίζεται, ανάλογα με την περίπτωση, στις κατευθυντήριες γραμμές της Επιτροπής, διασφαλίζοντας παράλληλα προσβάσιμες και εύκολα κατανοητές πληροφορίες σχετικά με όλες τις μορφές διαθέσιμης στήριξης, μέσω, για παράδειγμα, μιας ενιαίας δικτυακής πύλης στη γλώσσα ή στις γλώσσες της εκάστοτε χώρας. Στην επικοινωνία θα πρέπει να αποφεύγονται τα στερεότυπα,

         Κλιμάκωση της προβολής που απευθύνεται σε ευάλωτες ομάδες

                  7)

                  να εστιάσουν περισσότερο σε ΕΑΕΚ (ιδίως άτομα που ανήκουν σε ευάλωτες ομάδες, συμπεριλαμβανομένων των ατόμων με αναπηρία και με πολυδιάστατα προβλήματα), με τη χρήση ειδικά καταρτισμένων παρόχων υπηρεσιών και συμπληρωματικών στρατηγικών, όπως η εργασία στον τομέα της νεολαίας, οι νέοι «πρεσβευτές» και η συνεργασία με εταίρους που έρχονται σε επαφή με συγκεκριμένες ομάδες νέων. Να διερευνήσουν, όσον αφορά τα πλέον δυσπρόσιτα άτομα ΕΑΕΚ, το ενδεχόμενο συντονισμού με τη χορήγηση παροχών, καθώς και χρήσης κινητών μονάδων,

         Προπαρασκευή

         Χρήση εργαλείων κατάρτισης προφίλ για τη διαμόρφωση εξατομικευμένων σχεδίων δράσης

                  8)

                  να βελτιώσουν τα εργαλεία και τις πρακτικές κατάρτισης προφίλ και αναγνώρισης, ώστε να επιτευχθεί αντιστοίχιση ανάμεσα στις ανάγκες και στις προσφερόμενες λύσεις, υιοθετώντας μια πολυμεταβλητή προσέγγιση για την κατάρτιση προφίλ και την αναγνώριση η οποία λαμβάνει υπόψη τη διάσταση του φύλου, καθώς και τις προτιμήσεις και τα κίνητρα, τις δεξιότητες και την προηγούμενη επαγγελματική πείρα, τα εμπόδια και τα μειονεκτήματα του ενδιαφερόμενου νέου, συμπεριλαμβανομένων των λόγων για τους οποίους είναι άνεργος ή άεργος ή εκείνων που σχετίζονται με τη διαμονή του σε αγροτικές, απομακρυσμένες και μειονεκτούσες αστικές περιοχές,

                  9)

                  να διασφαλίσουν ότι η διαδικασία παροχής συμβουλών στις δημόσιες υπηρεσίες απασχόλησης ενισχύεται και ότι οι πάροχοι υπηρεσιών εγγυήσεων για τη νεολαία διαθέτουν επαρκή στελέχωση, μεταξύ άλλων ειδικά καταρτισμένο προσωπικό για τη λειτουργία και τη βελτίωση των εργαλείων κατάρτισης προφίλ και αναγνώρισης και για την ανάπτυξη εξατομικευμένων σχεδίων δράσης που λαμβάνουν υπόψη τις ανάγκες και τις προσφερόμενες λύσεις με επίκεντρο το άτομο,

         Παροχή συμβουλών, κατευθύνσεων και καθοδήγησης

                  10)

                  να ενισχύσουν το προπαρασκευαστικό στάδιο με την παροχή προσωποκεντρικών συμβουλών, κατευθύνσεων και καθοδήγησης από καταρτισμένους συμβούλους ανταποκρινόμενα στις ανάγκες του εκάστοτε ατόμου και με τη δέουσα προσοχή στις προκαταλήψεις λόγω φύλου και άλλες μορφές διακρίσεων. Να προετοιμάσουν τους ΕΑΕΚ για τη μεταβαλλόμενη φύση της εργασίας και τις απαιτήσεις της διά βίου μάθησης, είτε μέσω παροχής συμβουλών σε θέματα σταδιοδρομίας, είτε μέσω στήριξης της επιχειρηματικότητας, υιοθετώντας παράλληλα εξατομικευμένη στήριξη, εργασία παροχής κινήτρων, δράσεις υποστήριξης ή στήριξη από ομοτίμους για τους ΕΑΕΚ,

                  11)

                  να παρέχουν τη δυνατότητα για μια πιο ολιστική προσέγγιση όσον αφορά την παροχή συμβουλών, κατευθύνσεων και καθοδήγησης, παραπέμποντας τους νέους σε εταίρους (όπως ιδρύματα εκπαίδευσης και κατάρτισης, κοινωνικούς εταίρους και οργανώσεις νεολαίας, καθώς και σε υπηρεσίες εργασίας στον τομέα της νεολαίας, σε υπηρεσίες υγείας και σε κοινωνικές υπηρεσίες), που μπορούν να βοηθήσουν στην παροχή κινήτρων και στήριξης στους εν λόγω νέους, ώστε να υπερβούν άλλα εμπόδια σε σχέση με την απασχόληση,

         Ενίσχυση των ψηφιακών δεξιοτήτων μέσω προπαρασκευαστικής κατάρτισης

                  12)

                  να αξιολογήσουν τις ψηφιακές δεξιότητες όλων των ΕΑΕΚ που εγγράφονται στις εγγυήσεις για τη νεολαία, για παράδειγμα με χρήση του Ευρωπαϊκού Πλαισίου Ψηφιακών Ικανοτήτων (DigComp) και των διαθέσιμων εργαλείων αξιολόγησης και αυτοαξιολόγησης, ώστε να διασφαλιστεί ότι, με βάση τα διαπιστωθέντα κενά, παρέχεται σε όλους τους νέους που την χρειάζονται ειδική προπαρασκευαστική κατάρτιση για την ενίσχυση των ψηφιακών τους δεξιοτήτων,

                  13)

                  να διασφαλίσουν την επικύρωση και αναγνώριση των μη τυπικών και άτυπων μαθησιακών αποτελεσμάτων στο πλαίσιο της προπαρασκευαστικής κατάρτισης, μέσω της χρήσης ρυθμίσεων επικύρωσης που ενσωματώνονται στα συστήματα εκπαίδευσης και κατάρτισης, με τη χρήση υφιστάμενων εργαλείων όπως το Europass, επιτρέποντας μια πιο σπονδυλωτή προσέγγιση όσον αφορά τη συσσώρευση προσόντων, την ενίσχυση μαθησιακών αποτελεσμάτων και τη βελτίωση της αναγνώρισης,

         Αξιολόγηση, βελτίωση και επικύρωση άλλων σημαντικών δεξιοτήτων

                  14)

                  να διασφαλίσουν ότι το προπαρασκευαστικό στάδιο διευκολύνει την αναβάθμιση των δεξιοτήτων και την επανειδίκευση όπου κρίνεται σκόπιμο, με κύριο προσανατολισμό τις ψηφιακές, τις πράσινες, τις γλωσσικές, τις επιχειρηματικές δεξιότητες και τις δεξιότητες διαχείρισης σταδιοδρομίας, με τη χρήση υφιστάμενων πλαισίων ικανοτήτων και εργαλείων αξιολόγησης και αυτοαξιολόγησης και επικύρωσης, ώστε να βοηθήσουν τους νέους να αξιοποιήσουν τις ευκαιρίες που παρέχουν αναπτυσσόμενοι τομείς και να τους προετοιμάσουν για τις ανάγκες της μεταβαλλόμενης αγοράς εργασίας,

         Προσφορά

         Εξασφάλιση της αποτελεσματικότητας των κινήτρων για απασχόληση και σύσταση επιχειρήσεων

                  15)

                  να χρησιμοποιούν στοχευμένα και σωστά σχεδιασμένα κίνητρα για την απασχόληση, όπως μισθολογικές επιδοτήσεις, κίνητρα πρόσληψης («έκτακτες παροχές»), μείωση των εισφορών κοινωνικής ασφάλισης, πιστώσεις φόρου ή παροχές αναπηρίας, και κίνητρα για τη σύσταση επιχειρήσεων, ώστε να δημιουργηθούν ποιοτικές ευκαιρίες βιώσιμης ένταξης των νέων στην αγορά εργασίας· κατά περίπτωση, οι προσφορές που προωθούν την αυτοαπασχόληση των νέων θα πρέπει να συνδέονται με ενδελεχή κατάρτιση και ολοκληρωμένη παροχή συμβουλών στον επιχειρηματικό τομέα,

         Εναρμόνιση της προσφοράς με τα υφιστάμενα πρότυπα για τη διασφάλιση ποιότητας και ισότητας

                  16)

                  να εναρμονίσουν τις προσφορές εργασίας με τις συναφείς αρχές του ευρωπαϊκού πυλώνα κοινωνικών δικαιωμάτων, διασφαλίζοντας ίση μεταχείριση και ευκαιρίες για γυναίκες και άνδρες σε όλους τους τομείς και το δικαίωμα σε δίκαιες συνθήκες εργασίας, την πρόσβαση στην κοινωνική προστασία και την κατάρτιση, την εύλογη διάρκεια των δοκιμαστικών περιόδων και την απαγόρευση της κατάχρησης άτυπων συμβάσεων,

                  17)

                  να διευκολύνουν την επιστροφή των νέων στην εκπαίδευση και την κατάρτιση, μέσω της διαφοροποίησης της προσφοράς συνεχούς εκπαίδευσης (για παράδειγμα μέσω ευέλικτων μαθησιακών διαδρομών, μάθησης με βάση την εργασία, προγραμμάτων γεφύρωσης και προγραμμάτων δεύτερης ευκαιρίας), διασφαλίζοντας, κατά περίπτωση, την επικύρωση της μη τυπικής και της άτυπης μάθησης,

                  18)

                  να εντείνουν τη στήριξη σε ποιοτικά προγράμματα μαθητείας και να εξασφαλίσουν ότι οι προσφορές συμμορφώνονται με τα ελάχιστα πρότυπα που καθορίζονται στο ευρωπαϊκό πλαίσιο για ποιοτικά και αποτελεσματικά προγράμματα μαθητείας,

                  19)

                  να διασφαλίσουν ότι οι προσφορές πρακτικής άσκησης συμμορφώνονται με τα ελάχιστα πρότυπα που καθορίζονται στο ποιοτικό πλαίσιο για τις περιόδους πρακτικής άσκησης,

         Παροχή στήριξης μετά την πρόσληψη και χρήση ανατροφοδότησης

                  20)

                  να επεκτείνουν τη συνεχή στήριξη για τους νέους μετά την πρόσληψη, ώστε να βοηθηθούν να αντιμετωπίζουν νέες καταστάσεις και να αναπροσαρμόζουν τα εξατομικευμένα σχέδια δράσης, εφόσον απαιτείται, χρησιμοποιώντας τη δυνατότητα παροχής ανατροφοδότησης μετά την πρόσληψη, ώστε να διασφαλίζεται η παροχή ποιοτικής προσφοράς και να αποτρέπεται η επιστροφή των νέων στην κατάσταση ΕΑΕΚ,

         Οριζόντιοι καταλυτικοί παράγοντες

         Κινητοποίηση συμπράξεων

                  21)

                  να ενισχύσουν τις συμπράξεις, σε όλα τα επίπεδα διακυβέρνησης, μεταξύ παρόχων υπηρεσιών εγγυήσεων για τη νεολαία και σχετικών συμφεροντούχων, όπως οι εργοδότες, τα ιδρύματα εκπαίδευσης και κατάρτισης, οι κοινωνικοί εταίροι, οι υπηρεσίες εργασίας στον τομέα της νεολαίας, οι πάροχοι υπηρεσιών αλληλεγγύης και δραστηριοτήτων του δημόσιου βίου, οι οργανώσεις νεολαίας και άλλες οργανώσεις της κοινωνίας των πολιτών· να προωθήσουν πρωτόκολλα συνεργασίας μεταξύ των παρόχων υπηρεσιών εγγυήσεων για τη νεολαία και άλλων κοινωνικών υπηρεσιών, όπως για παράδειγμα υπηρεσίες φροντίδας παιδιών, υγειονομικής περίθαλψης, αποκατάστασης, κοινωνικής στέγασης και προσβασιμότητας,

                  22)

                  να προωθήσουν την περαιτέρω ανάπτυξη ολοκληρωμένων μοντέλων παροχής υπηρεσιών, όπως υπηρεσίες μίας στάσης, κοινή διαχείριση υποθέσεων ή διεπιστημονικές ομάδες, τα οποία ενισχύουν τις συμπράξεις και καθιστούν δυνατή την ύπαρξη ενιαίου σημείου επαφής για τους νέους,

         Βελτίωση της συλλογής δεδομένων και της παρακολούθησης των προγραμμάτων

                  23)

                  να εντείνουν τις προσπάθειες για εμπλουτισμό των δεδομένων παρακολούθησης, μέσω της ενίσχυσης συστημάτων που επιτρέπουν την επίβλεψη των νέων μετά την αποδοχή μιας προσφοράς, προκειμένου να παρακολουθείται η μακροπρόθεσμη, βιώσιμη ένταξη στην αγορά της εργασίας,

                  24)

                  να ενθαρρύνουν, τηρώντας παράλληλα τους κανόνες προστασίας των δεδομένων, την ευρύτερη ανταλλαγή δεδομένων επίβλεψης, κατάρτισης προφίλ και παρακολούθησης μεταξύ των εταίρων των εγγυήσεων για τη νεολαία για τη βελτίωση της στήριξης, η οποία είναι καθοριστικής σημασίας για την επιτυχία παρεμβάσεων που απευθύνονται σε ευάλωτους ΕΑΕΚ,

         Πλήρης και βέλτιστη αξιοποίηση των κονδυλίων

                  25)

                  να διαθέσουν επαρκείς εθνικούς πόρους στην υλοποίηση των μέτρων πολιτικής που προωθούνται μέσω της ενίσχυσης των εγγυήσεων για τη νεολαία, διασφαλίζοντας τον ορθό προσανατολισμό τους στις ανάγκες του εκάστοτε νέου και ιδίως των πιο ευάλωτων ομάδων,

                  26)

                  να αξιοποιήσουν πλήρως και με βέλτιστο τρόπο τα υφιστάμενα μέσα της Ένωσης στο πλαίσιο της πολιτικής συνοχής, ιδίως την ΠΑΝ, το ΕΚΤ και το Ευρωπαϊκό Ταμείο Περιφερειακής Ανάπτυξης («ΕΤΠΑ») (2014-2020), και να κινητοποιήσουν σημαντικό ποσοστό των πρόσθετων κονδυλίων που χορηγούνται στο πλαίσιο της πρωτοβουλίας REACT-EU, καθώς επίσης και του ΕΚΤ+ και του ΕΤΠΑ (2021-2027), για τη στήριξη της απασχόλησης των νέων, της εκπαίδευσης και της κατάρτισης, την πρόληψη της ανεργίας και της αεργίας των νέων και την υλοποίηση των σχετικών πολιτικών μεταρρυθμίσεων,

                  27)

                  να αξιοποιήσουν τις δυνατότητες συμπληρωματικών εθνικών χρηματοδοτικών προσπαθειών σε συνδυασμό με άλλες χρηματοδοτικές πηγές της Ένωσης που θα μπορούσαν να συνεισφέρουν στην υλοποίηση της ενίσχυσης των εγγυήσεων για τη νεολαία, ιδίως τον Μηχανισμό Ανάκαμψης και Ανθεκτικότητας, το Ευρωπαϊκό Γεωργικό Ταμείο Αγροτικής Ανάπτυξης («ΕΓΤΑΑ»), το πρόγραμμα InvestEU, το Ταμείο Ασύλου, Μετανάστευσης και Ένταξης («ΤΑΜΕ»), το πρόγραμμα Erasmus+ και το Μέσο Τεχνικής Υποστήριξης,

            ΧΑΙΡΕΤΙΖΕΙ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:

         Βελτίωση της συλλογής δεδομένων και της παρακολούθησης των προγραμμάτων

                  28)

                  να εξακολουθήσει να στηρίζει την ποσοτική παρακολούθηση των προγραμμάτων εγγυήσεων για τη νεολαία βάσει του από κοινού συμφωνηθέντος πλαισίου δεικτών, προτείνοντας προσαρμογές, εφόσον κρίνεται σκόπιμο, ενόψει της παρούσας σύστασης του Συμβουλίου,

                  29)

                  να βελτιώσει, από το 2022 και εξής, τον βαθμό ανάλυσης με τον οποίο διενεργείται η αξιολόγηση της ομάδας-στόχου ΕΑΕΚ, αξιοποιώντας τις βελτιώσεις που επέφερε ο κανονισμός (ΕΕ) 2019/1700 στην έρευνα εργατικού δυναμικού της ΕΕ,

         Παρακολούθηση της υλοποίησης

                  30)

                  να παρακολουθεί την υλοποίηση των προγραμμάτων εγγυήσεων για τη νεολαία σύμφωνα με την παρούσα σύσταση μέσω πολυμερούς επιτήρησης της Επιτροπής Απασχόλησης («EMCO») στο πλαίσιο του Ευρωπαϊκού Εξαμήνου,

                  31)

                  να συνεργάζεται σε τακτική βάση με τα κράτη μέλη στο πλαίσιο του Ευρωπαϊκού Εξαμήνου με στόχο να διασφαλίσει την παρακολούθηση των συνεχιζόμενων εθνικών επενδύσεων σε πολιτικές και προγράμματα για την απασχόληση των νέων· να απευθύνει, ανάλογα με την περίπτωση, ειδικές ανά χώρα συστάσεις στα κράτη μέλη, με βάση τις κατευθυντήριες γραμμές για τις πολιτικές απασχόλησης των κρατών μελών,

                  32)

                  να υποβάλλει τακτικά εκθέσεις στην EMCO σχετικά με τις εξελίξεις όσον αφορά την υλοποίηση και τα αποτελέσματα των προγραμμάτων εγγυήσεων για τη νεολαία,

         Ευαισθητοποίηση και στοχευμένη επικοινωνία

                  33)

                  να αυξήσει τη στήριξη στις προσπάθειες των κρατών μελών για ευαισθητοποίηση και επικοινωνία και να ενισχύσει τη διάδοση των αποτελεσμάτων και των παραδειγμάτων ορθών πρακτικών μεταξύ των κρατών μελών, μεταξύ άλλων μέσω του ευρωπαϊκού δικτύου των δημόσιων υπηρεσιών απασχόλησης.

            Η σύσταση του Συμβουλίου, της 22ας Απριλίου 2013, για τη θέσπιση εγγυήσεων για τη νεολαία αντικαθίσταται από την παρούσα σύσταση.

         Βρυξέλλες, 30 Οκτωβρίου 2020.

               Για το Συμβούλιο

               Ο Πρόεδρος

            M. ROTH

         (1)  Απόφαση (ΕΕ) 2019/1181 του Συμβουλίου, της 8ης Ιουλίου 2019, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 185 της 11.7.2019, σ. 44).

         (2)  ΕΕ C 398 της 22.12.2012, σ. 1.

         (3)  ΕΕ C 484 της 24.12.2016, σ. 1.

         (4)  ΕΕ C 189 της 4.6.2018, σ. 1.

         (5)  ΕΕ C 88 της 27.3.2014, σ. 1.

         (6)  ΕΕ C 153 της 2.5.2018, σ. 1.

         (7)  Κανονισμός (ΕΕ) 2019/1700 του Ευρωπαϊκού Κοινοβουλίου και του Συμβουλίου, της 10ης Οκτωβρίου 2019, για τη θέσπιση κοινού πλαισίου για τις ευρωπαϊκές στατιστικές σχετικά με τα άτομα και τα νοικοκυριά, με βάση στοιχεία που συλλέγονται από δείγματα σε ατομικό επίπεδο, για την τροποποίηση των κανονισμών (ΕΚ) αριθ. 808/2004, (ΕΚ) αριθ. 452/2008 και (ΕΚ) αριθ. 1338/2008 του Ευρωπαϊκού Κοινοβουλίου και του Συμβουλίου και για την κατάργηση του κανονισμού (ΕΚ) αριθ. 1177/2003 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 577/98 του Συμβουλίου (ΕΕ L 261I της 14.10.2019, σ. 1).

         (8)  ΕΕ C 120 της 26.4.2013, σ. 1.


title: Σύσταση (ΕΕ) 2021/1085 του Συμβουλίου της 1ης Ιουλίου 2021 για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού

text:
                  2.7.2021

                  EL

                  Επίσημη Εφημερίδα της Ευρωπαϊκής Ένωσης

                  L 235/27

         ΣΥΣΤΑΣΗ (ΕΕ) 2021/1085 ΤΟΥ ΣΥΜΒΟΥΛΙΟΥ
         της 1ης Ιουλίου 2021
         για την τροποποίηση της σύστασης (ΕΕ) 2020/912 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχεία β) και ε) και το άρθρο 292, πρώτη και δεύτερη περίοδος,
         Εκτιμώντας τα ακόλουθα:

                     1)

                     Στις 30 Ιουνίου 2020, το Συμβούλιο εξέδωσε σύσταση σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (1) («σύσταση του Συμβουλίου»).

                     2)

                     Έκτοτε, το Συμβούλιο εξέδωσε τις συστάσεις (ΕΕ) 2020/1052 (2), (ΕΕ) 2020/1144 (3), (ΕΕ) 2020/1186 (4), (ΕΕ) 2020/1551 (5), (ΕΕ) 2020/2169 (6), (ΕΕ) 2021/89 (7), (ΕΕ) 2021/132 (8), (ΕΕ) 2021/767 (9), (EE) 2021/892 (10) και (ΕΕ) 2021/992 (11) για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού.

                     3)

                     Στις 20 Μαΐου 2021 το Συμβούλιο εξέδωσε τη σύσταση 2021/816 για την τροποποίηση της σύστασης (ΕΕ) 2020/912 του Συμβουλίου σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού (12), προκειμένου να επικαιροποιηθούν τα κριτήρια που χρησιμοποιούνται για την αξιολόγηση του κατά πόσον τα μη αναγκαία ταξίδια από τρίτες χώρες είναι ασφαλή και θα πρέπει να επιτρέπονται.

                     4)

                     Σύμφωνα με τη σύσταση του Συμβουλίου, τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ από την 1η Ιουλίου 2020 με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I της σύστασης του Συμβουλίου. Κάθε δύο εβδομάδες, ο κατάλογος των τρίτων χωρών του παραρτήματος I θα πρέπει να επανεξετάζεται και, κατά περίπτωση, να επικαιροποιείται από το Συμβούλιο, κατόπιν στενής συνεννόησης με την Επιτροπή και με τους αρμόδιους οργανισμούς και υπηρεσίες της ΕΕ, μετά από συνολική αξιολόγηση με βάση τη μεθοδολογία, τα κριτήρια και τις πληροφορίες που αναφέρονται στη σύσταση του Συμβουλίου.

                     5)

                     Εν τω μεταξύ διεξήχθησαν συζητήσεις στο πλαίσιο του Συμβουλίου, σε στενή συνεννόηση με την Επιτροπή και με τους αρμόδιους οργανισμούς και υπηρεσίες της ΕΕ, σχετικά με την επανεξέταση του καταλόγου τρίτων χωρών που παρατίθεται στο παράρτημα I της σύστασης του Συμβουλίου και κατ’ εφαρμογή των κριτηρίων και της μεθοδολογίας που καθορίζονται σε αυτήν, όπως τροποποιήθηκε από τη σύσταση 2021/816. Κατόπιν αυτών των συζητήσεων, ο κατάλογος τρίτων χωρών που παρατίθεται στο παράρτημα I θα πρέπει να τροποποιηθεί. Ειδικότερα, θα πρέπει να προστεθούν στον κατάλογο η Αρμενία, το Αζερμπαϊτζάν, η Βοσνία και Ερζεγοβίνη, το Σουλτανάτο του Μπρουνέι, ο Καναδάς, η Ιορδανία, το Μαυροβούνιο, το Κατάρ, η Δημοκρατία της Μολδαβίας και η Σαουδική Αραβία, καθώς και το Κόσοβο (*), στην κατηγορία των οντοτήτων και εδαφικών αρχών που δεν αναγνωρίζονται ως κράτη από τουλάχιστον ένα κράτος μέλος.

                     6)

                     Οι συνοριακοί έλεγχοι εξυπηρετούν τα συμφέροντα όχι μόνον του κράτους μέλους στα εξωτερικά σύνορα του οποίου διεξάγονται, αλλά όλων των κρατών μελών που έχουν καταργήσει τους ελέγχους στα εσωτερικά σύνορα. Ως εκ τούτου, τα κράτη μέλη θα πρέπει να μεριμνούν για τον συντονισμό των μέτρων που λαμβάνονται στα εξωτερικά σύνορα προκειμένου να διασφαλίζεται η εύρυθμη λειτουργία του χώρου Σένγκεν. Για τον σκοπό αυτόν, από την 1η Ιουλίου 2021, τα κράτη μέλη θα πρέπει να συνεχίσουν να αίρουν τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών, των ειδικών διοικητικών περιοχών και των λοιπών οντοτήτων και εδαφικών αρχών που απαριθμούνται στο παράρτημα I της σύστασης του Συμβουλίου, όπως τροποποιείται από την παρούσα σύσταση.

                     7)

                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη ΣΛΕΕ, η Δανία δεν συμμετέχει στη θέσπιση της παρούσας σύστασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα σύσταση αναπτύσσει περαιτέρω το κεκτημένο του Σένγκεν, η Δανία πρέπει να αποφασίσει, σύμφωνα με το άρθρο 4 του εν λόγω πρωτοκόλλου, εντός έξι μηνών αφότου το Συμβούλιο αποφασίσει επί της παρούσας σύστασης, αν θα την εφαρμόσει.

                     8)

                     Η παρούσα σύσταση συνιστά ανάπτυξη των διατάξεων του κεκτημένου του Σένγκεν στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου (13). Ως εκ τούτου, η Ιρλανδία δεν συμμετέχει στην έκδοσή της και δεν δεσμεύεται από αυτήν ούτε υπόκειται στην εφαρμογή της.

                     9)

                     Όσον αφορά την Ισλανδία και τη Νορβηγία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών με την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ του Συμβουλίου (14).

                     10)

                     Όσον αφορά την Ελβετία, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (15) σε συνδυασμό με το άρθρο 3 της απόφασης 2008/146/ΕΚ του Συμβουλίου (16).

                     11)

                     Όσον αφορά το Λιχτενστάιν, η παρούσα σύσταση αποτελεί ανάπτυξη των διατάξεων του κεκτημένου του Σένγκεν, κατά την έννοια του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, οι οποίες διατάξεις εμπίπτουν στον τομέα στον οποίο αναφέρεται το άρθρο 1 σημείο Α της απόφασης 1999/437/ΕΚ (17) σε συνδυασμό με το άρθρο 3 της απόφασης 2011/350/ΕΕ (18),

               ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
         Η σύσταση (ΕΕ) 2020/912 του Συμβουλίου, όπως τροποποιήθηκε από τις συστάσεις (ΕΕ) 2020/1052, (ΕΕ) 2020/1144, (ΕΕ) 2020/1186, (ΕΕ) 2020/1551, (ΕΕ) 2020/2169, (ΕΕ) 2021/89, (ΕΕ) 2021/132, (ΕΕ) 2021/767, (ΕΕ) 2021/816, (ΕΕ) 2021/892 και (ΕΕ) 2021/992 σχετικά με τον προσωρινό περιορισμό των μη αναγκαίων ταξιδιών προς την ΕΕ και την πιθανή άρση του εν λόγω περιορισμού, τροποποιείται ως εξής:

                     1)

                     Η πρώτη παράγραφος του σημείου 1 της σύστασης του Συμβουλίου αντικαθίσταται από το ακόλουθο κείμενο:

                                 «1.

                                 Από την 1η Ιουλίου 2021 τα κράτη μέλη θα πρέπει να άρουν σταδιακά τον προσωρινό περιορισμό των μη αναγκαίων ταξιδιών προς την ΕΕ με συντονισμένο τρόπο αναφορικά με τους κατοίκους των τρίτων χωρών που απαριθμούνται στο παράρτημα I.»

                     2)

                     Το παράρτημα I της σύστασης αντικαθίσταται από το ακόλουθο κείμενο:

                           «ΠΑΡΆΡΤΗΜΑ I
                           Τρίτες χώρες, ειδικές διοικητικές περιοχές και λοιπές οντότητες και εδαφικές αρχές, τους κατοίκους των οποίων δεν θα πρέπει να αφορά ο προσωρινός περιορισμός στα εξωτερικά σύνορα των μη αναγκαίων ταξιδιών προς την ΕΕ:
                           I.   ΚΡΑΤΗ

                                       1.

                                       ΑΛΒΑΝΙΑ

                                       2.

                                       ΑΡΜΕΝΙΑ

                                       3.

                                       ΑΥΣΤΡΑΛΙΑ

                                       4.

                                       ΑΖΕΡΜΠΑΪΤΖΑΝ

                                       5.

                                       ΒΟΣΝΙΑ ΚΑΙ ΕΡΖΕΓΟΒΙΝΗ

                                       6.

                                       ΣΟΥΛΤΑΝΑΤΟ ΤΟΥ ΜΠΡΟΥΝΕΪ

                                       7.

                                       ΚΑΝΑΔΑΣ

                                       8.

                                       ΙΣΡΑΗΛ

                                       9.

                                       ΙΑΠΩΝΙΑ

                                       10.

                                       ΙΟΡΔΑΝΙΑ

                                       11.

                                       ΛΙΒΑΝΟΣ

                                       12.

                                       ΜΑΥΡΟΒΟΥΝΙΟ

                                       13.

                                       ΝΕΑ ΖΗΛΑΝΔΙΑ

                                       14.

                                       ΚΑΤΑΡ

                                       15.

                                       ΔΗΜΟΚΡΑΤΙΑ ΤΗΣ ΜΟΛΔΑΒΙΑΣ

                                       16.

                                       ΔΗΜΟΚΡΑΤΙΑ ΤΗΣ ΒΟΡΕΙΑΣ ΜΑΚΕΔΟΝΙΑΣ

                                       17.

                                       ΡΟΥΑΝΤΑ

                                       18.

                                       ΣΑΟΥΔΙΚΗ ΑΡΑΒΙΑ

                                       19.

                                       ΣΕΡΒΙΑ

                                       20.

                                       ΣΙΝΓΚΑΠΟΥΡΗ

                                       21.

                                       ΝΟΤΙΑ ΚΟΡΕΑ

                                       22.

                                       ΤΑΪΛΑΝΔΗ

                                       23.

                                       ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ

                                       24.

                                       ΚΙΝΑ (*1)

                                 II.   ΕΙΔΙΚΕΣ ΔΙΟΙΚΗΤΙΚΕΣ ΠΕΡΙΟΧΕΣ ΤΗΣ ΛΑΪΚΗΣ ΔΗΜΟΚΡΑΤΙΑΣ ΤΗΣ ΚΙΝΑΣ

                                       ΕΔΠ του Χονγκ Κονγκ

                                       ΕΔΠ του Μακάο

                                 III.   ΟΝΤΟΤΗΤΕΣ ΚΑΙ ΕΔΑΦΙΚΕΣ ΑΡΧΕΣ ΠΟΥ ΔΕΝ ΑΝΑΓΝΩΡΙΖΟΝΤΑΙ ΩΣ ΚΡΑΤΗ ΑΠΟ ΤΟΥΛΑΧΙΣΤΟΝ ΕΝΑ ΚΡΑΤΟΣ ΜΕΛΟΣ

                                       Κόσοβο (*)

                                       Ταϊβάν

                        (*1)  με την επιφύλαξη της επιβεβαίωσης αμοιβαιότητας"

                        (*)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου."

            Βρυξέλλες, 1η Ιουλίου 2021.

                  Για το Συμβούλιο

                  Ο Πρόεδρος

               G. DOVŽAN

            (1)  ΕΕ L 208I της 1.7.2020, σ. 1.

            (2)  ΕΕ L 230 της 17.7.2020, σ. 26.

            (3)  ΕΕ L 248 της 31.7.2020, σ. 26.

            (4)  ΕΕ L 261 της 11.8.2020, σ. 83.

            (5)  ΕΕ L 354 της 26.10.2020, σ. 19.

            (6)  ΕΕ L 431 της 21.12.2020, σ. 75.

            (7)  ΕΕ L 33 της 29.1.2021, σ. 1.

            (8)  ΕΕ L 41 της 4.2.2021, σ. 1.

            (9)  ΕΕ L 165I της 11.5.2021, σ. 66.

            (10)  ΕΕ L 198 της 4.6.2021, σ. 1.

            (11)  ΕΕ L 221 της 21.6.2021, σ. 12.

            (12)  ΕΕ L 182 της 21.5.2021, σ. 1.

            (*)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την απόφαση 1244/1999 του Συμβουλίου Ασφαλείας των Ηνωμένων Εθνών και τη γνώμη του Διεθνούς Δικαστηρίου σχετικά με τη διακήρυξη της ανεξαρτησίας του Κοσόβου.

            (13)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

            (14)  ΕΕ L 176 της 10.7.1999, σ. 31.

            (15)  ΕΕ L 53 της 27.2.2008, σ. 52.

            (16)  Απόφαση 2008/146/ΕΚ του Συμβουλίου, της 28ης Ιανουαρίου 2008, για τη σύναψη εξ ονόματος της Ευρωπαϊκής Κοινότητας της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 1).

            (17)  ΕΕ L 160 της 18.6.2011, σ. 21.

            (18)  Απόφαση 2011/350/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς τη θέση σε ισχύ, την εφαρμογή και την ανάπτυξη του κεκτημένου του Σένγκεν, όσον αφορά την κατάργηση των ελέγχων στα εσωτερικά σύνορα και την κυκλοφορία των προσώπων (ΕΕ L 160 της 18.6.2011, σ. 19).


title: Σύσταση της Ευρωπαϊκής Κεντρικής Τράπεζας της 7ης Αυγούστου 2020 προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Suomen Pankki (ΕΚΤ/2020/37) 2020/C 268/01

text:
               14.8.2020

               EL

               Επίσημη Εφημερίδα της Ευρωπαϊκής Ένωσης

               C 268/1

      ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      της 7ης Αυγούστου 2020
      προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Suomen Pankki (ΕΚΤ/2020/37)
      (2020/C 268/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
      Εκτιμώντας τα ακόλουθα:

                  (1)

                  Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

                  (2)

                  Η θητεία της εταιρείας PricewaterhouseCoopers Oy, σημερινών εξωτερικών ελεγκτών της Suomen Pankki, έληξε με το πέρας του ελέγχου για το οικονομικό έτος 2019. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2020.

                  (3)

                  Η Suomen Pankki επέλεξε την KPMG Oy Ab ως εξωτερικό ελεγκτή της για τα οικονομικά έτη 2020 έως 2025,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      Συνιστάται ο διορισμός της KPMG Oy Ab ως εξωτερικού ελεγκτή της Suomen Pankki για τα οικονομικά έτη 2020 έως 2025.

         Φρανκφούρτη, 7 Αυγούστου 2020.

               Η Πρόεδρος της ΕΚΤ

            Christine LAGARDE


title: Συσταση του συμβουλιου της 13ης Ιουλίου 2021 σχετικά με την οικονομική πολιτική της ζώνης του ευρώ 2021/C 283/01

text:
               15.7.2021

               EL

               Επίσημη Εφημερίδα της Ευρωπαϊκής Ένωσης

               C 283/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 13ης Ιουλίου 2021
      σχετικά με την οικονομική πολιτική της ζώνης του ευρώ
      (2021/C 283/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 136, σε συνδυασμό με το άρθρο 121 παράγραφος 2,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1) και ιδίως το άρθρο 5 παράγραφος 2,
      Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2) και ιδίως το άρθρο 6 παράγραφος 1,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Ως αποτέλεσμα της κρίσης που προκλήθηκε από την πανδημία της COVID-19, η οικονομία της ζώνης του ευρώ γνώρισε ξαφνική και βαθιά ύφεση κατά το πρώτο εξάμηνο του 2020. Παρά την έντονη οικονομική ανάκαμψη που σημειώθηκε κατά το τρίτο τρίμηνο του 2020, σε συνδυασμό με την άρση των μέτρων ανάσχεσης, η νέα αύξηση της διάδοσης της COVID-19 και τα νέα μέτρα ανάσχεσης κατά το τέταρτο τρίμηνο του 2020 αύξησαν περαιτέρω την αβεβαιότητα και κατέδειξαν ότι η ζώνη του ευρώ εξακολουθεί να παραμένει ευάλωτη στη συνεχιζόμενη κρίση στον τομέα της υγείας. Η κρίση της COVID-19 προκάλεσε σειρά μεγάλων κλυδωνισμών τόσο στη ζήτηση όσο και στην προσφορά, που είχαν ως συνέπεια μια αναμενόμενη μείωση του ακαθάριστου εγχώριου προϊόντος (ΑΕΠ) κατά 7,8 % το 2020, σύμφωνα με τις φθινοπωρινές οικονομικές προβλέψεις του 2020 των υπηρεσιών της Επιτροπής. Ακολούθως, προβλέπεται ότι η ανάκαμψη κατά το 2021 θα είναι βραδύτερη από ό,τι αναμενόταν προηγουμένως και το μεγάλο παραγωγικό κενό, της τάξης του -7,0 % του δυνητικού ΑΕΠ της ζώνης του ευρώ το 2020, δεν αναμένεται να κλείσει έως το τέλος του 2021. Επικρατεί σημαντική αβεβαιότητα όσον αφορά τις οικονομικές προοπτικές, η οποία συνδέεται με την εξέλιξη της πανδημίας της COVID-19 και τις αλλαγές συμπεριφοράς των οικονομικών παραγόντων. Η άμεση ανάληψη δράσης σε εθνικό και ενωσιακό επίπεδο, συμπεριλαμβανομένης της συμφωνίας που επιτεύχθηκε από το Ευρωπαϊκό Συμβούλιο για το μέσο ανάκαμψης Next Generation EU, έχει συμβάλει σημαντικά στην αντιστάθμιση ορισμένων από τις αρνητικές συνέπειες των κλυδωνισμών προσφοράς και ζήτησης και στη σταθεροποίηση των αγορών. Τόσο η ιδιωτική κατανάλωση όσο και οι επενδύσεις επλήγησαν σοβαρά, επηρεάζοντας αρνητικά με τη σειρά τους τις τιμές και τους μισθούς. Οι προοπτικές της αγοράς εργασίας παρουσιάζουν επίσης επιδείνωση, με αποτέλεσμα να διακοπεί η επί επτά συνεχή έτη βελτίωσή τους. Μέχρι στιγμής, η αύξηση της ανεργίας έχει μετριαστεί λόγω της επιτυχούς εφαρμογής φιλόδοξων μέτρων πολιτικής σε όλα τα κράτη μέλη, όπως τα συστήματα μειωμένου ωραρίου εργασίας και άλλες πολιτικές στήριξης με στόχο την αποφυγή μαζικών απολύσεων και μεγάλων απωλειών εισοδήματος, καθώς και της σχετικής μείωσης των συνολικών ωρών εργασίας, σε συνδυασμό με τη μείωση των ποσοστών συμμετοχής στην αγορά εργασίας.

                  (2)

                  Η κρίση της COVID-19 αυξάνει την οικονομική απόκλιση μεταξύ των κρατών μελών της ζώνης του ευρώ. Η απόκλιση αυτή οφείλεται σε διάφορους παράγοντες, μεταξύ των οποίων: η ένταση και η διάρκεια του κλυδωνισμού από την COVID-19· το σχετικό μέγεθος και η οικονομική σημασία των τομέων έντασης επαφών, όπως του τουρισμού, των επαγγελματικών ταξιδιών και της φιλοξενίας· και οι διαφορές στον διαθέσιμο δημοσιονομικό χώρο. Οι εν λόγω διαφορές επηρεάζουν την εμπιστοσύνη, τις επενδύσεις και τις προοπτικές ανάπτυξης, καθώς και τις περιφερειακές ανισότητες που προϋπήρχαν της κρίσης της COVID-19 αλλά πλέον ενδέχεται να επιδεινωθούν. Μακροπρόθεσμα, η τρέχουσα κρίση ενδέχεται να έχει μόνιμη αρνητική επίπτωση στη δυνητική ανάπτυξη και τα εισοδηματικά χάσματα λόγω της μείωσης του ανθρώπινου και του φυσικού κεφαλαίου, τόσο του υλικού όσο και του άυλου. Η εν λόγω δυνητική αρνητική επίπτωση θα μπορούσε να οδηγήσει σε ακόμη χαμηλότερη αύξηση της παραγωγικότητας της εργασίας και των εισοδημάτων, καθώς και σε αύξηση της ανισότητας.

                  (3)

                  Η ταχεία και δυναμική αντίδραση της Ένωσης, μεταξύ άλλων με το Next Generation EU, το οποίο περιλαμβάνει τον μηχανισμό ανάκαμψης και ανθεκτικότητας (RRF) που θεσπίστηκε με τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου (3), ενίσχυσε την εμπιστοσύνη της αγοράς και κατέδειξε την αλληλεγγύη και την ενότητα του σκοπού των κρατών μελών στον συντονισμό των προσπαθειών τους για την επανεκκίνηση της οικονομικής ανάπτυξης και την ενίσχυση της οικονομικής και κοινωνικής ανθεκτικότητας. Συμφωνήθηκαν σε πολύ σύντομο χρονικό διάστημα ορισμένα νέα μέσα για την Ένωση και τη ζώνη του ευρώ. Τα εν λόγω μέσα παρέχουν ήδη ένα δίχτυ ασφαλείας για τους εργαζομένους, μέσω του ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE), που θεσπίστηκε με τον κανονισμό (ΕΕ) 2020/672 (4), για τις επιχειρήσεις, μέσω του πανευρωπαϊκού προγράμματος εγγυήσεων της Ευρωπαϊκής Τράπεζας Επενδύσεων, και για τα κράτη μέλη με σκοπό τη στήριξη της εγχώριας χρηματοδότησης άμεσων και έμμεσων δαπανών στους τομείς της υγειονομικής περίθαλψης, της θεραπείας και της πρόληψης λόγω της κρίσης της COVID-19, μέσω του μέσου ενίσχυσης για την πανδημική κρίση στο πλαίσιο του Ευρωπαϊκού Μηχανισμού Σταθερότητας, που θεσπίστηκε από το συμβούλιο διοικητών του Ευρωπαϊκού Μηχανισμού Σταθερότητας στις 15 Μαΐου 2020. Η απάντηση της Ένωσης σε επίπεδο πολιτικής περιλάμβανε επίσης την ενεργοποίηση της γενικής ρήτρας διαφυγής του Συμφώνου Σταθερότητας και Ανάπτυξης και ένα προσωρινό πλαίσιο για τη χρήση της ευελιξίας στο πλαίσιο των κανόνων της Ένωσης για τις κρατικές ενισχύσεις. Τα κονδύλια της πολιτικής συνοχής ανακατευθύνθηκαν εκεί όπου ήταν περισσότερο αναγκαία μέσω της Πρωτοβουλίας Επενδύσεων για την Αντιμετώπιση του Κορωνοϊού, βάσει του κανονισμού (ΕΕ) 2020/460 του Ευρωπαϊκού Κοινοβουλίου και του Συμβουλίου (5) και μέσω της Πρωτοβουλίας Επενδύσεων για την Αντιμετώπιση του Κορωνοϊού +, βάσει του κανονισμού (ΕΕ) 2020/558 του Ευρωπαϊκού Κοινοβουλίου και του Συμβουλίου (6).

                  (4)

                  Η εφαρμογή άρτια σχεδιασμένων πολιτικών στο πλαίσιο του Next Generation EU και του κύριου μέσου του, του μηχανισμού ανάκαμψης και ανθεκτικότητας, θα δώσει νέα ώθηση στα κράτη μέλη για την έναρξη μεταρρυθμίσεων που ενισχύουν την ανάπτυξη και θα αυξήσει το επίπεδο και την ποιότητα των επενδύσεων, με τρόπο συνεπή προς την εξυπηρέτηση των στόχων της ανθεκτικότητας και της πράσινης και ψηφιακής μετάβασης. Η εν λόγω εφαρμογή αναμένεται να συμβάλει στην ανάπτυξη του ανθρώπινου κεφαλαίου και να στηρίξει την επιτυχή μετάβαση των εργαζομένων σε νέες θέσεις απασχόλησης, συμβολή η οποία, παράλληλα με τα κονδύλια της πολιτικής συνοχής, θα είναι ουσιαστικής σημασίας για τη διασφάλιση της συνοχής, την προώθηση της απασχόλησης και της παραγωγικότητας και την ενίσχυση της οικονομικής και κοινωνικής ανθεκτικότητας. Οι αναπτυξιακοί στόχοι της Ένωσης και οι εθνικές διαρθρωτικές προκλήσεις, συμπεριλαμβανομένων εκείνων που προσδιορίζονται στις ειδικές ανά χώρα συστάσεις του 2019 και του 2020, είναι καίριας σημασίας από αυτήν την άποψη. Η ετήσια στρατηγική του 2021 για τη βιώσιμη ανάπτυξη η οποία ορίζεται στην ανακοίνωση της Επιτροπής της 17ης Σεπτεμβρίου 2020 και η οποία προωθεί εν λόγω στόχους ανάπτυξης προτείνει επτά εμβληματικές πρωτοβουλίες: 1) ενεργοποίηση, 2) ανακαίνιση, 3) επαναφόρτιση και ανεφοδιασμός, 4) σύνδεση, 5) εκσυγχρονισμός, 6) κλιμάκωση και 7) επανεκπαίδευση και αναβάθμιση δεξιοτήτων. Αυτοί οι εμβληματικοί τομείς αποτελούν κοινές προκλήσεις που απαιτούν συντονισμένες επενδύσεις και μεταρρυθμίσεις. Τα κράτη μέλη παροτρύνονται να διοχετεύσουν επενδύσεις, να υλοποιήσουν μεταρρυθμίσεις και να ενσωματώσουν περαιτέρω τις αξιακές τους αλυσίδες σε αυτούς τους εμβληματικούς τομείς. Ο κανονισμός (ΕΕ) 2021/241 προβλέπει ότι τα σχέδια ανάκαμψης και ανθεκτικότητας των κρατών μελών της ζώνης του ευρώ οφείλουν να είναι αντίστοιχα με τις προκλήσεις και τις προτεραιότητες που προσδιορίζονται στη σύσταση του Συμβουλίου σχετικά με την οικονομική πολιτική της ζώνης του ευρώ. Η εν λόγω αντιστοιχία θα πρέπει να λαμβάνεται υπόψη κατά την αξιολόγηση των σχεδίων ανάκαμψης και ανθεκτικότητας.

                  (5)

                  Η ζώνη του ευρώ απαιτεί ένα μείγμα οικονομικών πολιτικών που είναι υποστηρικτικές, συντονισμένες, ολοκληρωμένες και συνεκτικές, ώστε να αμβλύνουν τις επιπτώσεις της πανδημίας COVID-19 και να τελούν σε πλήρη συμμόρφωση με τις διασφαλίσεις της Συνθήκης όσον αφορά τους αντίστοιχους θεσμούς. Στόχος είναι να περιοριστούν τυχόν αρνητικές μακροπρόθεσμες επιπτώσεις στην αγορά εργασίας, να μειωθούν οι σημαντικές οικονομικές και κοινωνικές αποκλίσεις, να αντιμετωπιστούν οι ανισορροπίες και άλλοι σημαντικοί μακροοικονομικοί κίνδυνοι και, γενικότερα, να αποφευχθούν αρνητικές επιπτώσεις για τη δυνητική ανάπτυξη και τη σταθερότητα των τιμών καθώς, και να διασφαλιστεί η βιωσιμότητα των δημόσιων οικονομικών σε μεσοπρόθεσμο επίπεδο. Η αμοιβαία συνοχή των τριών βασικών διαστάσεων του συνδυασμού πολιτικών της ζώνης του ευρώ —νομισματικής, δημοσιονομικής και διαρθρωτικής— σε συνδυασμό με τη χρηματοπιστωτική σταθερότητα είναι ουσιαστικής σημασίας για τη διασφάλιση ενός υποστηρικτικού, συνολικού προσανατολισμού της πολιτικής για τη ζώνη του ευρώ.

                  (6)

                  Οι έγκαιρες παρεμβάσεις νομισματικής πολιτικής της Ευρωπαϊκής Κεντρικής Τράπεζας (ΕΚΤ) αποσκοπούν στο να διατηρηθούν ανέπαφοι οι δίαυλοι μετάδοσης της νομισματικής πολιτικής και να διασφαλιστεί η μεσοπρόθεσμη σταθερότητα των τιμών. Η ΕΚΤ ανακοίνωσε σημαντικές αγορές στοιχείων ενεργητικού του δημόσιου και του ιδιωτικού τομέα στο πλαίσιο του έκτακτου προγράμματός της αγοράς στοιχείων ενεργητικού λόγω πανδημίας, που θεσπίστηκε με την απόφαση (ΕΕ) 2020/440 της Ευρωπαϊκής Κεντρικής Τράπεζας (7), το οποίο ανέρχεται σε 1 850 δισεκατομμύρια EUR έως τουλάχιστον τα τέλη Μαρτίου του 2022, καθώς και στο πλαίσιο του προγράμματος αγοράς ομολόγων του επιχειρηματικού τομέα, που θεσπίστηκε με την απόφαση (ΕΕ) 2016/948 της Ευρωπαϊκής Κεντρικής Τράπεζας (8), με καθαρές αγορές ύψους 20 δισεκατομμυρίων EUR ανά μήνα, σε συνδυασμό με πρόσθετο χρηματοδοτικό κονδύλιο 120 δισεκατομμυρίων EUR έως τα τέλη του 2020. Επιπλέον, η ΕΚΤ προσφέρει, σε πολύ ευνοϊκούς όρους, στοχευμένες πράξεις πιο μακροπρόθεσμης αναχρηματοδότησης, για τη στήριξη του τραπεζικού δανεισμού σε επιχειρήσεις και νοικοκυριά.

                  (7)

                  Ο δημοσιονομικός προσανατολισμός ήταν έντονα επεκτατικός το 2020 και προβλέπεται να παραμείνει υποστηρικτικός το 2021, τόσο σε επίπεδο ζώνης του ευρώ όσο και σε εθνικό επίπεδο, εξαιρουμένων των μέτρων έκτακτης ανάγκης, καθώς και χάρη σε ορισμένα μέτρα ανάκαμψης που έχουν ήδη ανακοινωθεί. Ο συντονισμός των εθνικών δημοσιονομικών πολιτικών, με πλήρη σεβασμό του Συμφώνου Σταθερότητας και Ανάπτυξης, είναι ζωτικής σημασίας για την αποτελεσματική αντιμετώπιση της κρίσης της COVID-19, για μια βιώσιμη ανάπτυξη και για την ορθή λειτουργία της Οικονομικής και Νομισματικής Ένωσης (ΟΝΕ). Στις 20 Μαρτίου 2020, η Επιτροπή κατέληξε στο συμπέρασμα ότι η οικονομία της Ένωσης αντιμετώπιζε σοβαρή οικονομική ύφεση και ότι πληρούνταν οι όροι για την ενεργοποίηση της γενικής ρήτρας διαφυγής του Συμφώνου Σταθερότητας και Ανάπτυξης. Το συμπέρασμα αυτό επιβεβαιώθηκε από τους υπουργούς Οικονομικών των κρατών μελών στις 23 Μαρτίου 2020. Τα κράτη μέλη θέσπισαν σημαντικά δημοσιονομικά μέτρα για την ανάσχεση της κρίσης της COVID-19 και την παροχή στήριξης σε άτομα και επιχειρήσεις που πλήττονται ιδιαίτερα, καθώς και για την έκτακτη στήριξη ρευστότητας, κυρίως μέσω εγγυήσεων που παρέχονται σε επιχειρήσεις και τράπεζες για τη διασφάλιση της ροής πιστώσεων. Περαιτέρω συντονισμένη δημοσιονομική στήριξη θα παρασχεθεί σε επίπεδο Ένωσης, ιδίως μέσω του μηχανισμού ανάκαμψης και ανθεκτικότητας, ενώ η γενική ρήτρα διαφυγής θα παραμείνει ενεργή το 2021. Την άνοιξη του 2021, η Επιτροπή, αφού λάβει υπόψη τις επικαιροποιημένες μακροοικονομικές προβολές, θα αξιολογήσει εκ νέου την κατάσταση και θα προβεί σε απολογισμό της εφαρμογής της γενικής ρήτρας διαφυγής.

                  (8)

                  Οι οικονομικές επιπτώσεις της κρίσης της COVID-19 έχουν σημαντικό αρνητικό αντίκτυπο στα δημόσια οικονομικά. Όταν το επιτρέψουν οι υγειονομικές και οικονομικές συνθήκες, η επανεστίαση των δημοσιονομικών πολιτικών στην επίτευξη συνετών μεσοπρόθεσμων δημοσιονομικών θέσεων, μεταξύ άλλων με τη σταδιακή κατάργηση των μέτρων έκτακτης ανάγκης, θα συμβάλει στη διασφάλιση της δημοσιονομικής βιωσιμότητας μεσοπρόθεσμα. Η εν λόγω επανεστίαση θα πρέπει να γίνει κατά τρόπο που να μετριάζει τον αντίκτυπο της κρίσης στην κοινωνία και στην αγορά εργασίας και να συμβάλλει στην κοινωνική βιωσιμότητα. Οι μεταρρυθμίσεις που αποσκοπούν στη βελτίωση της σύνθεσης των εθνικών προϋπολογισμών και στη διασφάλιση της δημοσιονομικής βιωσιμότητας μακροπρόθεσμα, μεταξύ άλλων ενόψει της κλιματικής αλλαγής και των προκλήσεων στον τομέα της υγείας, φαίνονται ιδιαίτερα σημαντικές. Η βελτίωση της σύνθεσης των εθνικών προϋπολογισμών, ιδίως με την επανεξέταση των δαπανών και με αποτελεσματικά πλαίσια για τις δημόσιες συμβάσεις, μπορεί να δημιουργήσει τα τόσο αναγκαία δημοσιονομικά περιθώρια. Οι πράσινες δημοσιονομικές πρακτικές μπορούν επίσης να συμβάλουν στην αντιμετώπιση των προκλήσεων της άμβλυνσης της κλιματικής αλλαγής και της προσαρμογής σε αυτήν, καθώς και της προστασίας του περιβάλλοντος. Επαρκή, αποτελεσματικά και χωρίς αποκλεισμούς συστήματα υγείας και κοινωνικής προστασίας παρέχουν την αναγκαία προστασία σε όσους έχουν ανάγκη, διαδραματίζουν καίριο ρόλο ως αυτόματοι σταθεροποιητές και αναμένεται να διατηρήσουν τη δημοσιονομική βιωσιμότητα. Ομοίως, μεταρρυθμίσεις που ενισχύουν τη λειτουργία των αγορών εργασίας, κεφαλαίων, προϊόντων και υπηρεσιών –μέσω της κατάλληλης υλοποίησης και αλληλουχίας– αυξάνουν τη δυνητική παραγωγή, αποφεύγοντας παράλληλα έναν αρνητικό βραχυπρόθεσμο αντίκτυπο στη συνολική ζήτηση.

                  (9)

                  Η κρίση της COVID-19 ενισχύει τη σημασία των μεταρρυθμίσεων για πιο αποτελεσματικά και δικαιότερα συστήματα δημόσιων εσόδων. Καθώς η φορολογική επιβάρυνση της εργασίας στην πλειονότητα των κρατών μελών της ζώνης του ευρώ παραμένει υψηλή, οι εν λόγω μεταρρυθμίσεις περιλαμβάνουν τη μετατόπιση της φορολογικής επιβάρυνσης προς φορολογικές βάσεις που είναι λιγότερο επιζήμιες για την προσφορά και ζήτηση εργασίας, την παραγωγικότητα, τις επενδύσεις και την ανάπτυξη, λαμβάνοντας παράλληλα υπόψη τον σχετικό διανεμητικό αντίκτυπο. Η αυξημένη χρήση της περιβαλλοντικής φορολογίας και/ή άλλων μορφών τιμολόγησης των εξωτερικών παραγόντων μπορεί να συμβάλει στη βιώσιμη ανάπτυξη με την παροχή κινήτρων για «οικολογικότερες» συμπεριφορές. Τα μέτρα για την αντιμετώπιση του επιθετικού φορολογικού σχεδιασμού και της φοροαποφυγής, τόσο σε διεθνές επίπεδο όσο και στην Ένωση, μπορούν να καταστήσουν τα φορολογικά συστήματα αποτελεσματικότερα και δικαιότερα. Επιπλέον, η παγκοσμιοποίηση έχει καταστήσει αναγκαία την προσαρμογή του φορολογικού πλαισίου σε μια σύγχρονη και ολοένα πιο ψηφιοποιημένη οικονομία, τόσο σε ενωσιακό όσο και σε παγκόσμιο επίπεδο. Συνεχίζονται οι εργασίες στο πλαίσιο του Οργανισμού Οικονομικής Συνεργασίας και Ανάπτυξης (ΟΟΣΑ) για την επίτευξη παγκόσμιας λύσης βασισμένης στη συναίνεση για την αντιμετώπιση των φορολογικών προκλήσεων που προκύπτουν από την ψηφιοποίηση της οικονομίας.

                  (10)

                  Η επίσπευση των μεταρρυθμίσεων για την αντιμετώπιση των εμποδίων στις επενδύσεις και των περιορισμών στον τομέα της προμήθειας έχει ιδιαίτερη σημασία, λαμβανομένου υπόψη του υψηλού επιπέδου αβεβαιότητας που προκάλεσε η κρίση της COVID-19 και των επιζήμιων επιπτώσεών της στις επενδύσεις. Τα μέτρα που επιταχύνουν την απορρόφηση των ενωσιακών κονδυλίων και την αποτελεσματική και αποδοτική χρήση των πόρων είναι ουσιαστικής σημασίας, ιδίως στα κράτη μέλη που υστερούν στους εν λόγω τομείς και όπου τα ενωσιακά κονδύλια χρηματοδοτούν σημαντικό μέρος των επενδύσεων. Οι μεταρρυθμίσεις που μειώνουν τον διοικητικό φόρτο για τις επιχειρήσεις, όπως η ψηφιοποίηση των δημόσιων διοικήσεων, συμπεριλαμβανομένης της ηλεκτρονικής ταυτοποίησης, ή οι δικαστικές μεταρρυθμίσεις, και αποτρέπουν την κατάχρηση κεφαλαίων, για παράδειγμα μέσω διαφθοράς, απάτης ή νομιμοποίησης εσόδων από παράνομες δραστηριότητες, μπορούν να βελτιώσουν το επιχειρηματικό περιβάλλον και να συμβάλουν στην τόνωση των ιδιωτικών επενδύσεων και στη δημιουργία θέσεων απασχόλησης και επιχειρήσεων.

                  (11)

                  Η κρίση της COVID-19 οδήγησε σε σημαντικές απώλειες εσόδων για πολλές επιχειρήσεις και συνεπάγεται κινδύνους για την εταιρική φερεγγυότητα σε ολόκληρη τη ζώνη του ευρώ. Τα αποτελεσματικά πλαίσια αφερεγγυότητας διαδραματίζουν καίριο ρόλο στη στήριξη βιώσιμων επιχειρήσεων που αντιμετωπίζουν προσωρινά προβλήματα και στην εξασφάλιση της ομαλής εξόδου των μη βιώσιμων επιχειρήσεων. Η βελτίωση των πλαισίων αφερεγγυότητας μπορεί επίσης να συμβάλει στην αντιμετώπιση της πιθανής αύξησης των μη εξυπηρετούμενων δανείων και στη διατήρηση των πιστώσεων προς την οικονομία, διευκολύνοντας την εξυγίανση των τραπεζικών ισολογισμών, καθώς και στην τόνωση των διασυνοριακών επενδύσεων μακροπρόθεσμα. Στο πλαίσιο αυτό εκδόθηκε η οδηγία (ΕΕ) 2019/1023 του Ευρωπαϊκού Κοινοβουλίου και του Συμβουλίου (9) με σκοπό τη θέσπιση ελάχιστων προτύπων σε όλα τα κράτη μέλη στην εθνική τους νομοθεσία περί φερεγγυότητας, προκειμένου να διασφαλιστεί ότι τα πλαίσια προληπτικής αναδιάρθρωσης είναι διαθέσιμα στους οφειλέτες που αντιμετωπίζουν οικονομικές δυσχέρειες, να προβλεφθούν διαδικασίες που οδηγούν σε απαλλαγή υπερχρεωμένων επιχειρηματιών από τα χρέη και να αυξηθεί η αποτελεσματικότητα όλων των ειδών διαδικασιών αφερεγγυότητας. Είναι σημαντικό να προχωρήσει η μεταφορά και η εφαρμογή της οδηγίας (ΕΕ) 2019/1023. Η Επιτροπή ανακοίνωσε επίσης στο σχέδιο δράσης για την Ένωση Κεφαλαιαγορών, που καθορίζεται στην ανακοίνωσή της της 24ης Σεπτεμβρίου 2020 με τίτλο «Ένωση Κεφαλαιαγορών για τα άτομα και τις επιχειρήσεις - νέο σχέδιο δράσης», την έναρξη των εργασιών για την ελάχιστη εναρμόνιση ή την αυξημένη σύγκλιση σε στοχευμένους τομείς της βασικής νομοθεσίας για την αφερεγγυότητα μη τραπεζικών ιδρυμάτων. Πέραν τούτου, τα κράτη μέλη έχουν τη δυνατότητα να αξιολογήσουν περαιτέρω την αποδοτικότητα και την αποτελεσματικότητα των πλαισίων αφερεγγυότητάς τους σύμφωνα με τις διεθνείς βέλτιστες πρακτικές και να αντιμετωπίσουν τις εναπομένουσες ελλείψεις.

                  (12)

                  Η περαιτέρω εμβάθυνση της ενιαίας αγοράς αγαθών και υπηρεσιών και η προσαρμογή της ζώνης του ευρώ στην ψηφιακή εποχή μπορούν να αποτελέσουν σημαντικό μοχλό ανάπτυξης, σύγκλισης και ανθεκτικότητας. Το κοινό νόμισμα και η ενιαία αγορά εργάζονται παράλληλα για τη δημιουργία καλύτερων συνθηκών οικονομικής σταθεροποίησης και μακροπρόθεσμης ανάπτυξης. Η κρίση της COVID-19 έδωσε ώθηση στη χρήση ψηφιακών εργαλείων, ανέδειξε τη σημασία της ψηφιακής ενιαίας αγοράς και επιτάχυνε τη χρήση ψηφιακών μεθόδων πληρωμής χωρίς μετρητά. Ωστόσο, η ενιαία αγορά παραμένει ατελής, ιδίως στον τομέα των υπηρεσιών και ειδικότερα στο λιανικό εμπόριο και τις επαγγελματικές υπηρεσίες. Η ενιαία αγορά έχει τη δυνατότητα να περιορίσει την ανελαστικότητα των τιμών, προς όφελος της μετάδοσης της νομισματικής πολιτικής και της οικονομικής ανθεκτικότητας. Η ενιαία αγορά συμβάλλει επίσης στην κινητικότητα των συντελεστών παραγωγής, γεγονός που επιτρέπει σε τομείς, περιφέρειες και κράτη μέλη να ελαχιστοποιούν το οικονομικό κόστος, όπως η ανεργία, στο πλαίσιο της αντιμετώπισης κλυδωνισμών. Για να επιτευχθεί περαιτέρω ολοκλήρωση της ενιαίας αγοράς αγαθών και υπηρεσιών, είναι αναγκαίο να αρθούν όλοι οι εναπομένοντες περιττοί περιορισμοί, να ενισχυθούν οι μηχανισμοί εποπτείας της αγοράς και να ληφθούν μέτρα για τη διασφάλιση της απαραίτητης διοικητικής ικανότητας προκειμένου να επιτευχθούν οι εν λόγω στόχοι.

                  (13)

                  Οι μεταρρυθμίσεις και οι επενδύσεις που βελτιώνουν την ένταξη στην αγορά εργασίας και τις μεταβάσεις, με ιδιαίτερη έμφαση στις ψηφιακές και τις πράσινες θέσεις εργασίας, είναι απαραίτητες για την αύξηση της οικονομικής και κοινωνικής ανθεκτικότητας και τη στήριξη της ανάκαμψης. Τα εθνικά και ενωσιακά μέτρα για την κρίση που λήφθηκαν άμεσα περιόρισαν τον αρνητικό οικονομικό και κοινωνικό αντίκτυπο στους εργαζομένους. Ταυτόχρονα, ορισμένες μακροχρόνιες μεταρρυθμίσεις έχουν πλέον καταστεί ακόμη πιο επείγουσες: αποτελεσματικές ενεργητικές πολιτικές για την αγορά εργασίας, συμπεριλαμβανομένης της εξατομικευμένης στήριξης· βελτίωση της ποιότητας και της συμμετοχικότητας των συστημάτων εκπαίδευσης και κατάρτισης για την ενίσχυση των εκπαιδευτικών αποτελεσμάτων από μικρή ηλικία· ισχυρά μέτρα επανεκπαίδευσης και αναβάθμισης των δεξιοτήτων και επένδυση στην εκπαίδευση και κατάρτιση ενηλίκων και σε επιγραμμικές πλατφόρμες μάθησης· αντιμετώπιση των ελλείψεων δεξιοτήτων· και αύξηση των προοπτικών απασχόλησης των πλέον ευάλωτων τμημάτων του ενεργού πληθυσμού, συμπεριλαμβανομένων των νέων και των μακροχρόνια ανέργων, καθώς και μείωση του χάσματος μεταξύ των φύλων. Η προώθηση της δημιουργίας ποιοτικών θέσεων εργασίας και η βελτίωση των συνθηκών εργασίας, ιδίως με την εξασφάλιση επαρκών κατώτατων μισθών και την αντιμετώπιση του κατακερματισμού της αγοράς εργασίας και των εμποδίων στην κινητικότητα των εργαζομένων, είναι καίριας σημασίας για τη στήριξη μιας βιώσιμης και χωρίς αποκλεισμούς ανάκαμψης. Ο κοινωνικός διάλογος και οι συλλογικές διαπραγματεύσεις διαδραματίζουν σημαντικό ρόλο στην επιτυχή χάραξη και εφαρμογή των πολιτικών.

                  (14)

                  Η πρόσβαση σε επαρκή, βιώσιμα και χωρίς αποκλεισμούς συστήματα υγείας και κοινωνικής προστασίας, τα οποία λειτουργούν ως αυτόματοι σταθεροποιητές στη διάρκεια της κρίσης της COVID-19, είναι σημαντική για την οικονομική και κοινωνική ανθεκτικότητα. Η πρόσβαση στα εν λόγω συστήματα συμβάλλει στη διατήρηση της κοινωνικής συνοχής, του αξιοπρεπούς βιοτικού επιπέδου και της καλής υγείας του πληθυσμού, στοιχεία θεμελιώδους σημασίας για μια παραγωγική οικονομία της εργασίας, καθ’ όλη τη διάρκεια του οικονομικού κύκλου, καθώς και στην αντιμετώπιση της φτώχειας και του κοινωνικού αποκλεισμού. Οι επενδύσεις για τη στήριξη των μεταρρυθμίσεων στον τομέα της υγείας και των ανθεκτικών συστημάτων υγείας είναι ανάγκη να εξακολουθήσουν να αποτελούν προτεραιότητα για τα κράτη μέλη. Η εφαρμογή του ευρωπαϊκού πυλώνα κοινωνικών δικαιωμάτων, που διακηρύχθηκε από το ευρωπαϊκό Κοινοβούλιο, το Συμβούλιο και την Επιτροπή το 2017, είναι καίριας σημασίας για την παροχή κατευθύνσεων κατά τη χάραξη των πολιτικών. Ενώπιον της κρίσης της COVID-19, έχει καταστεί ακόμη πιο σημαντική η ανάγκη εξασφάλισης επαρκούς κάλυψης κοινωνικής προστασίας για όλους, τόσο από την άποψη της ποιοτικής υγειονομικής και μακροχρόνιας περίθαλψης, όσο και από την άποψη της αναπλήρωσης εισοδήματος για όλους τους εργαζομένους, συμπεριλαμβανομένων εκείνων που έχουν άτυπες συμβάσεις και των αυτοαπασχολουμένων. Πολλά κράτη μέλη έχουν θεσπίσει προσωρινά μέτρα στήριξης του εισοδήματος και κοινωνικής αρωγής υπέρ των ευάλωτων ομάδων με πολύ χαμηλά εισοδήματα και των εργαζομένων που δεν δικαιούνται επιδόματα ανεργίας. Έχουν ληφθεί μέτρα όσον αφορά τα επιδόματα, τους όρους επιλεξιμότητας και τις πρόσθετες υπηρεσίες σε είδος. Η ενίσχυση της επάρκειας και της κάλυψης των συστημάτων κοινωνικής προστασίας είναι ανάγκη να γίνει κατά τρόπο που να διασφαλίζει τη μακροπρόθεσμη βιωσιμότητα των δημόσιων οικονομικών και τη δικαιοσύνη μεταξύ των γενεών.

                  (15)

                  Τα τελευταία χρόνια έχει επιτευχθεί σημαντική πρόοδος, αλλά οι οικονομικές επιπτώσεις της κρίσης της COVID-19 άσκησαν εκ νέου πίεση στον χρηματοπιστωτικό τομέα. Οι τράπεζες της ζώνης του ευρώ εισήλθαν στην τρέχουσα κρίση με μεγαλύτερες ικανότητες απορρόφησης ζημιών σε σύγκριση με την περίοδο πριν από την έναρξη της παγκόσμιας χρηματοπιστωτικής κρίσης. Σε συνδυασμό με μέτρα νομισματικής και δημοσιονομικής πολιτικής, το γεγονός αυτό απέτρεψε την εφαρμογή αυστηρότερων όρων χρηματοδότησης της αγοράς, πέραν της αρχικής φάσης της κρίσης, και εξασφάλισε τη συνεχή παροχή πιστώσεων στον ιδιωτικό τομέα. Η κρίση είναι πιθανό να ασκήσει περαιτέρω πίεση στα ήδη χαμηλά επίπεδα κερδοφορίας των τραπεζών και στα ποσοστά των μη εξυπηρετούμενων δανείων. Ο εξελίξεις αυτές θα μπορούσαν να παρεμποδίσουν τη χορήγηση πιστώσεων στην οικονομία, η οποία είναι απαραίτητη για την ανάκαμψη. H ανάπτυξη δευτερογενών αγορών για τα μη εξυπηρετούμενα δάνεια, η αποτελεσματική αξιοποίηση εθνικών εταιρειών διαχείρισης περιουσιακών στοιχείων, όπου κρίνεται αναγκαίο, και η μεταρρύθμιση των πλαισίων αφερεγγυότητας είναι ιδιαίτερα σημαντικές για την επίτευξη προόδου σε αυτόν τον τομέα, παράλληλα με την αντιμετώπιση διαρθρωτικών προβλημάτων χαμηλής κερδοφορίας. Οι ταχείες και σημαντικές παρεμβάσεις πολιτικής στήριξαν την εμπιστοσύνη και συνέβαλαν στη διατήρηση της μακροοικονομικής σταθερότητας. Τα συστήματα εγγύησης κρατικών δανείων συμβάλλουν στη συνέχιση της παροχής πιστώσεων προς την οικονομία, στην προστασία των επιχειρήσεων και στον περιορισμό των αρνητικών αλληλεπιδράσεων με τον τραπεζικό τομέα, αλλά συνεπάγονται επίσης ενδεχόμενες υποχρεώσεις για τους προϋπολογισμούς των κρατών μελών. Η παράταση της αναστολής της αφερεγγυότητας και η ανοχή των μη εξυπηρετούμενων δανείων συνεπάγεται την επίτευξη μιας δύσκολης ισορροπίας μεταξύ της εξασφάλισης συνεχούς στήριξης προς τις βιώσιμες επιχειρήσεις και του κινδύνου κακής κατανομής των κονδυλίων, αυξημένων ζημιών σε περίπτωση ενδεχόμενης πτώχευσης και μειωμένης σαφήνειας όσον αφορά την υποκείμενη πιστωτική ποιότητα.

                  (16)

                  Η ολοκλήρωση της αρχιτεκτονικής της ΟΝΕ παραμένει ουσιαστικής σημασίας. Η κάλυψη των εναπομενόντων κενών θα μπορούσε να αυξήσει περαιτέρω τη σταθερότητα και την ανθεκτικότητα της ζώνης του ευρώ και, κατά συνέπεια, να ενισχύσει τον διεθνή ρόλο του ευρώ, το οποίο έχει παραμείνει σε γενικές γραμμές σταθερό τα τελευταία χρόνια. Οι περαιτέρω ενέργειες θα πρέπει να λάβουν υπόψη τα διδάγματα που αντλήθηκαν από την ολοκληρωμένη απάντηση της ευρωπαϊκής οικονομικής πολιτικής στην κρίση της COVID-19. Το Next Generation EU, πέρα από τη βραχυπρόθεσμη σταθεροποιητική επίδρασή του και τη συμβολή του στη στήριξη της ανάκαμψης, έχει τη δυνατότητα να επηρεάσει την ΟΝΕ μακροπρόθεσμα μέσω της τόνωσης των επενδύσεων που ενισχύουν την ανάπτυξη και των διαρθρωτικών μεταρρυθμίσεων και της αύξησης της ανθεκτικότητας της ζώνης του ευρώ σε μελλοντικούς κλυδωνισμούς. Η σημαντική έκδοση χρεογράφων σε ευρώ, συμπεριλαμβανομένων των πράσινων και των κοινωνικών ομολόγων, θα προσδώσει βάθος και ρευστότητα στην αγορά χρεογράφων υψηλής ποιότητας σε ευρώ και μπορεί να συμβάλει στην ενίσχυση του διεθνούς ρόλου του ευρώ. Ωστόσο, η ΟΝΕ εξακολουθεί να στερείται σημαντικών στοιχείων, όπως η πλήρης Τραπεζική Ένωση και η εμβάθυνση της Ένωσης Κεφαλαιαγορών. Η ενίσχυση της Τραπεζικής Ένωσης παραμένει ζωτικής σημασίας. Για τούτο απαιτείται συνέχιση των προσπαθειών χωρίς καθυστέρηση και με το ίδιο επίπεδο φιλοδοξίας, για όλα τα επιμέρους στοιχεία, συμπεριλαμβανομένων όσων συζητήθηκαν στην ομάδα εργασίας υψηλού επιπέδου για το Ευρωπαϊκό Σύστημα Ασφάλισης Καταθέσεων, σε συναινετική βάση. Η συνέχιση της δέσμης μεταρρυθμίσεων του Ευρωπαϊκού Εποπτικού Μηχανισμού και, δεδομένης της προόδου που συντελέστηκε όσον αφορά τη μείωση του κινδύνου και των περαιτέρω μέτρων που περιγράφονται στη δήλωση της Ευρωομάδας της 30ής Νοεμβρίου 2020, η προώθηση της έναρξης ισχύος του κοινού μηχανισμού ασφαλείας για το Ενιαίο Ταμείο Εξυγίανσης, που θεσπίστηκε με τον κανονισμό (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (10), έως τις αρχές του 2022, αποτελούν ένα ακόμη σημαντικό βήμα προς την ολοκλήρωση της Τραπεζικής Ένωσης και την ενίσχυση της ΟΝΕ. Θα πρέπει συνεχιστούν οι εργασίες για την εξεύρεση λύσεων ώστε να αρθούν οι περιορισμοί που αντιμετωπίζουν οι υφιστάμενες δομές για την παροχή ρευστότητας κατά την εξυγίανση. Η εμβάθυνση της Ένωσης Κεφαλαιαγορών αποτελεί βασική προτεραιότητα, όπως καταδεικνύεται από το νέο σχέδιο δράσης του Σεπτεμβρίου του 2020. Μια ισχυρή και ανθεκτική ΟΝΕ θα είναι επίσης σημαντική για την ενίσχυση του διεθνούς ρόλου του ευρώ και τη διασφάλιση της οικονομικής και χρηματοπιστωτικής αυτονομίας της Ένωσης, όπως καθορίζεται στην ανακοίνωση της Επιτροπής, της 19ης Ιανουαρίου 2021, με τίτλο «Το ευρωπαϊκό οικονομικό και χρηματοπιστωτικό σύστημα: προώθηση του ανοικτού χαρακτήρα, της ισχύος και της ανθεκτικότητας», ενώ παράλληλα θα σέβεται πλήρως την εσωτερική αγορά της Ένωσης και θα επιδιώκεται με ανοικτό και διαφανή τρόπο έναντι των κρατών μελών που δεν ανήκουν στη ζώνη του ευρώ,

            ΣΥΝΙΣΤΑ στα κράτη μέλη της ζώνης του ευρώ να αναλάβουν δράση, μεμονωμένα, μεταξύ άλλων μέσω των οικείων σχεδίων ανάκαμψης και ανθεκτικότητας, και συλλογικά στο πλαίσιο της Ευρωομάδας, κατά την περίοδο 2021-2022, ούτως ώστε:

                  1)

                  να εξασφαλίσουν μια πολιτική που στηρίζει την ανάκαμψη από την κρίση της COVID-19. Καθώς η κατάσταση έκτακτης ανάγκης στον τομέα της υγείας συνεχίζεται, να θεσπίσουν δημοσιονομικές πολιτικές που παραμένουν υποστηρικτικές σε όλα τα κράτη μέλη της ζώνης του ευρώ καθ’ όλη τη διάρκεια του 2021. Να θεσπίσουν μέτρα πολιτικής που είναι προσαρμοσμένα στις ειδικές συνθήκες κάθε χώρας και είναι έγκαιρα, προσωρινά και στοχευμένα. Να συνεχίσουν να συντονίζουν δράσεις για την αποτελεσματική αντιμετώπιση της πανδημίας της COVID-19, τη στήριξη της οικονομίας και την υποστήριξη της βιώσιμης ανάκαμψης. Όταν το επιτρέψουν οι επιδημιολογικές και οικονομικές συνθήκες, να καταργήσουν σταδιακά τα μέτρα έκτακτης ανάγκης, καταπολεμώντας παράλληλα τον αντίκτυπο της κρίσης στην κοινωνία και στην αγορά εργασίας. Να ακολουθήσουν δημοσιονομικές πολιτικές που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, ενισχύοντας παράλληλα τις επενδύσεις. Να συνεχίσουν τις μεταρρυθμίσεις που ενισχύουν την κάλυψη, την επάρκεια και τη βιωσιμότητα των συστημάτων υγείας και κοινωνικής προστασίας για όλους. Να δώσουν ιδιαίτερη προσοχή στην ποιότητα των δημοσιονομικών μέτρων. Να βελτιώσουν τα πλαίσια δημόσιων συμβάσεων και τη διαχείριση των δημόσιων οικονομικών, συμπεριλαμβανομένων ιδίως των επενδυτικών πλαισίων και της αξιοποίησης εργαλείων για πράσινους προϋπολογισμούς. Να αξιοποιήσουν τις επανεξετάσεις των δαπανών για την καλύτερη εστίαση των δημόσιων δαπανών στις ανάγκες ανάκαμψης και ανθεκτικότητας.

                  2)

                  να βελτιώσουν περαιτέρω τη σύγκλιση, την ανθεκτικότητα και τη βιώσιμη και χωρίς αποκλεισμούς ανάπτυξη. Να μετριάσουν τον κίνδυνο περαιτέρω απόκλισης και να ενισχύσουν την οικονομική και κοινωνική ανθεκτικότητα στη ζώνη του ευρώ συνεχίζοντας την αντιμετώπιση των διαρθρωτικών προκλήσεων, εφαρμόζοντας μεταρρυθμίσεις που ενισχύουν την παραγωγικότητα και την απασχόληση, διασφαλίζουν την ομαλή ανακατανομή των πόρων και βελτιώνουν τη λειτουργία των αγορών και της δημόσιας διοίκησης, αυξάνοντας το επίπεδο των δημόσιων επενδύσεων και ενισχύοντας τις ιδιωτικές επενδύσεις, ώστε να στηρίξουν μια δίκαιη και χωρίς αποκλεισμούς ανάκαμψη που συνάδει με την πράσινη και ψηφιακή μετάβαση. Να ολοκληρώσουν περαιτέρω την ενιαία αγορά αγαθών και υπηρεσιών, συμπεριλαμβανομένης της ψηφιακής ενιαίας αγοράς, με την άρση των περιττών περιορισμών, την ενίσχυση της εποπτείας της αγοράς και τη διασφάλιση επαρκούς διοικητικής ικανότητας. Να εξασφαλίσουν αποτελεσματικές ενεργητικές πολιτικές για την αγορά εργασίας και να στηρίξουν τις μεταβάσεις μεταξύ θέσεων εργασίας, ιδίως προς την πράσινη και την ψηφιακή οικονομία. Να προωθήσουν δίκαιες συνθήκες εργασίας, να αντιμετωπίσουν τον κατακερματισμό της αγοράς εργασίας και να ενισχύουν την ένταξη. Να διασφαλίσουν την αποτελεσματική συμμετοχή των κοινωνικών εταίρων στη χάραξη πολιτικής και να ενισχύσουν τον κοινωνικό διάλογο και τις συλλογικές διαπραγματεύσεις. Να ενισχύσουν συστήματα εκπαίδευσης και κατάρτισης χωρίς αποκλεισμούς και να επενδύσουν στην απόκτηση δεξιοτήτων, αντιμετωπίζοντας τις ελλείψεις δεξιοτήτων. Να συνεχίσουν να εργάζονται στο πλαίσιο του Συμβουλίου για μια παγκόσμια λύση βασισμένη στη συναίνεση για την αντιμετώπιση των φορολογικών προκλήσεων που προκύπτουν από την ψηφιοποίηση της οικονομίας στο γενικό πλαίσιο του ΟΟΣΑ για τη διάβρωση της βάσης και τη μετατόπιση των κερδών, με την προσδοκία ότι θα επιτευχθεί συμφωνία έως τα μέσα του 2021 στο εν λόγω φόρουμ. Να συμμετάσχουν στις σχετικές προπαρασκευαστικές εργασίες σχετικά με τη μελλοντική πορεία ώστε να αντιμετωπιστούν οι φορολογικές προκλήσεις που αναφύονται από την ψηφιακή οικονομία, μεταξύ άλλων ελλείψει διεθνούς συναίνεσης ως τα μέσα του 2021. Να σημειώσουν περαιτέρω πρόοδο στην καταπολέμηση του επιθετικού φορολογικού σχεδιασμού, στη μείωση της φορολογικής επιβάρυνσης και στη στήριξη της στροφής προς την τιμολόγηση του άνθρακα και την περιβαλλοντική φορολογία.

                  3)

                  να ενισχύσουν τα εθνικά θεσμικά πλαίσια. Να συνεχίσουν και να επισπεύσουν τις μεταρρυθμίσεις για την αντιμετώπιση των φραγμών στις επενδύσεις και να διασφαλίσουν την αποτελεσματική και έγκαιρη χρήση των ενωσιακών κονδυλίων, μεταξύ άλλων μέσω του μηχανισμού ανάκαμψης και ανθεκτικότητας. Να ενισχύσουν την αποτελεσματικότητα και την ψηφιοποίηση της δημόσιας διοίκησης, συμπεριλαμβανομένων των δικαστικών συστημάτων και των συστημάτων υγείας, καθώς και των δημόσιων υπηρεσιών απασχόλησης. Να μειώσουν τον διοικητικό φόρτο για τις επιχειρήσεις και να βελτιώσουν το επιχειρηματικό περιβάλλον. Να συνεχίσουν να βελτιώνουν τα πλαίσια για την καταπολέμηση της απάτης και της διαφθοράς, καθώς και για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Να προωθήσουν συγκεκριμένες δράσεις για την αύξηση της αποδοτικότητας, της αποτελεσματικότητας και της αναλογικότητας των πλαισίων αφερεγγυότητας, την εξάλειψη των μη εξυπηρετούμενων ανοιγμάτων και τη διασφάλιση της αποτελεσματικής κατανομής του κεφαλαίου.

                  4)

                  να διασφαλίσουν τη μακροοικονομική σταθερότητα. Να διατηρήσουν τους πιστωτικούς διαύλους προς την οικονομία και μέτρα για τη στήριξη βιώσιμων επιχειρήσεων για όσο διάστημα είναι αναγκαίο κατά τη διάρκεια της έκτακτης ανάγκης που προκύπτει από την άνευ προηγουμένου κρίση της COVID-19. Να τηρούν υγιείς τραπεζικούς ισολογισμούς, μεταξύ άλλων συνεχίζοντας να αντιμετωπίζουν τα μη εξυπηρετούμενα δάνεια μέσω, μεταξύ άλλων, της ανάπτυξης δευτερογενών αγορών για τα μη εξυπηρετούμενα δάνεια.

                  5)

                  να ολοκληρώσουν την ΟΝΕ και να ενισχύσουν τον διεθνή ρόλο του ευρώ. Να σημειώσουν πρόοδο όσον αφορά την εμβάθυνση της ΟΝΕ, ώστε να αυξηθεί η ανθεκτικότητα της ζώνης του ευρώ, με την ολοκλήρωση της Τραπεζικής Ένωσης, εξακολουθώντας να εργάζονται, χωρίς καθυστέρηση, και με το ίδιο επίπεδο φιλοδοξίας, επί όλων των επιμέρους στοιχείων, συμπεριλαμβανομένων όσων συζητήθηκαν στην ομάδα εργασίας υψηλού επιπέδου για το Ευρωπαϊκό Σύστημα Ασφάλισης Καταθέσεων, και μέσω της εμβάθυνσης της Ένωσης Κεφαλαιαγορών, καθώς και μέσω της στήριξης πρωτοβουλιών για την εφαρμογή πολιτικών στον ψηφιακό χρηματοοικονομικό τομέα, στις λιανικές χρηματοπιστωτικές υπηρεσίες και στη βιώσιμη χρηματοδότηση. Να συνεχίσουν να εργάζονται για την εξεύρεση λύσεων ώστε να αντιμετωπιστούν οι περιορισμοί που έχουν οι υφιστάμενες δομές για την παροχή ρευστότητας κατά την εξυγίανση και για να ενισχύσουν το ενωσιακό κανονιστικό και εποπτικό πλαίσιο, μεταξύ άλλων με τη διασφάλιση συνεπούς και αποτελεσματικής εποπτείας και επιβολής των κανόνων για την καταπολέμηση της νομιμοποίησης εσόδων από παράνομες δραστηριότητες.

            Οι περαιτέρω ενέργειες για την εμβάθυνση της ΟΝΕ θα πρέπει να λάβουν υπόψη τα διδάγματα που αντλήθηκαν από την ολοκληρωμένη απάντηση της ενωσιακής οικονομικής πολιτικής στην κρίση της COVID-19. Η πρόοδος στην εμβάθυνση της ΟΝΕ, που επιτυγχάνεται με πλήρη σεβασμό της εσωτερικής αγοράς της Ένωσης και επιδιώκεται με ανοικτό και διαφανή τρόπο έναντι των κρατών μελών που δεν ανήκουν στη ζώνη του ευρώ, θα συμβάλει στην ενίσχυση του διεθνούς ρόλου του ευρώ και στην προώθηση των οικονομικών συμφερόντων της Ένωσης σε παγκόσμιο επίπεδο.

         Βρυξέλλες, 13ης Ιουλίου 2021.

               Για το Συμβούλιο

               Υπουργός Οικονομικών

            Andrej ŠIRCELJ

         (1)  ΕΕ L 209 της 2.8.1997, σ. 1.

         (2)  ΕΕ L 306 της 23.11.2011, σ. 25.

         (3)  Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ. 17).

         (4)  Κανονισμός (ΕΕ) 2020/672 του Συμβουλίου, της 19ης Μαΐου 2020, σχετικά με τη θέσπιση ευρωπαϊκού μέσου προσωρινής στήριξης για τον μετριασμό των κινδύνων ανεργίας σε κατάσταση έκτακτης ανάγκης (SURE) λόγω της επιδημικής έκρηξης της COVID-19 (ΕΕ L 159 της 20.5.2020, σ. 1).

         (5)  Κανονισμός (ΕΕ) 2020/460 του Ευρωπαϊκού Κοινοβουλίου και του Συμβουλίου, της 30ής Μαρτίου 2020, για την τροποποίηση των κανονισμών (ΕΕ) αριθ. 1301/2013, (ΕΕ) αριθ. 1303/2013 και (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της επιδημικής έκρηξης της COVID-19 (Πρωτοβουλία Επενδύσεων για την Αντιμετώπιση του Κορωνοϊού) (ΕΕ L 99 της 31.3.2020, σ. 5).

         (6)  Κανονισμός (ΕΕ) 2020/558 του Ευρωπαϊκού Κοινοβουλίου και του Συμβουλίου, της 23ης Απριλίου 2020, για την τροποποίηση των κανονισμών (ΕΕ) αριθ. 1301/2013 και (ΕΕ) αριθ. 1303/2013 όσον αφορά ειδικά μέτρα για την παροχή έκτακτης ευελιξίας στη χρήση των Ευρωπαϊκών Διαρθρωτικών και Επενδυτικών Ταμείων για την αντιμετώπιση της επιδημικής έκρηξης της COVID-19 (ΕΕ L 130 της 24.4.2020, σ. 1).

         (7)  Απόφαση (ΕΕ) 2020/440 της Ευρωπαϊκής Κεντρικής Τράπεζας, της 24ης Μαρτίου 2020, σχετικά με έκτακτο πρόγραμμα αγοράς στοιχείων ενεργητικού λόγω πανδημίας (ΕΚΤ/2020/17) (ΕΕ L 91 της 25.3.2020, σ. 1).

         (8)  Απόφαση (ΕΕ) 2016/948 της Ευρωπαϊκής Κεντρικής Τράπεζας, της 1ης Ιουνίου 2016, σχετικά με την εφαρμογή του προγράμματος αγοράς ομολόγων του επιχειρηματικού τομέα (EKT/2016/16) (ΕΕ L 157 της 15.6.2016, σ. 28).

         (9)  Οδηγία (ΕΕ) 2019/1023 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, περί πλαισίου για την προληπτική αναδιάρθρωση, την απαλλαγή από τα χρέη και τις ανικανότητες ή την έκπτωση οφειλετών, καθώς και περί μέτρων βελτίωσης των διαδικασιών αυτών, και για την τροποποίηση της οδηγίας (ΕΕ) 2017/1132 (Οδηγία για την αναδιάρθρωση και την αφερεγγυότητα) (ΕΕ L 172 της 26.6.2019, σ. 18).

         (10)  Κανονισμός (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ L 225 της 30.7.2014, σ. 1).